text:
Bamwe mu baturage banga kuva mu manegeka bitwaje ko bagiye kure yaho bakoreraga ibikorwa byabo bitandukanye, birimo ubuhinzi n’ubworozi.
Umuturage wo mu murenge wa Gihango utashatse kwivuga izina yagize ati: “Ubuse wava kuri gakondo ngo ugiye kujya mu midugudu ,ikindi tuhafite amasambu kandi mu mudugudu ntaho baduha twahinga hangana naho twari dufite”
Nubwo bamwe mu baturage bavuga ko batakwimuka, bose siko babibona uyu ni Ntakagera Claudie umuturage mu murenge wa Mushubati yagize ati:(...)
Bamwe mu baturage banga kuva mu manegeka bitwaje ko bagiye kure yaho bakoreraga ibikorwa byabo bitandukanye, birimo ubuhinzi n’ubworozi.
Umuturage wo mu murenge wa Gihango utashatse kwivuga izina yagize ati: “Ubuse wava kuri gakondo ngo ugiye kujya mu midugudu ,ikindi tuhafite amasambu kandi mu mudugudu ntaho baduha twahinga hangana naho twari dufite”
Nubwo bamwe mu baturage bavuga ko batakwimuka, bose siko babibona uyu ni Ntakagera Claudie umuturage mu murenge wa Mushubati yagize ati: “Hari ababa bumva batahava ariko ubuyobozi bukabibategeka , abaturage twese ntitugira imyumvire imwe ariko nibyiza gutura mu mudugudu kuko uba ugiye kwegerana n’abandi mwungurana ibitekerezo, ariko uri wenyine mu manegeka ntacyo wakwigezaho”
Umuyobozi w’akarere ka Rutsiro wungirije ushinzwe ubukungu Gakuru Munyakazi Innocent avuga ko hatagakwiye kuba hakiri impungenge zo gutura ku mudugudu ati “ Gutura ku midugudu ni gahunda ya Leta yigishijwe igihe kinini kandi yumvikanye ku buryo hari nabo usanga barwanira kujya gutuzwa ku midugudu, kubavuga ko baba bajyiye kure yamasambu yabo siko biri ahubwo ikibazo ni icy’ubushobozi bucye butaremerera buri umwe wese gutura ku mudugudu”
Abaturage bagomba gutura heza , cyane cyane muri Aka karere kuko usanga batuye mu manegeka yo kumisozi no munkengero z’ikiyaga, ku buryo usanga ubuzima bwabo buba buri mu kaga kandi ibi ni bimwe mu bibafasha kwegerezwa iterambere ryihuse kandi mu buryo bworoshye.
Yanditswe na Ruhumuriza Richard/Muhabura.rw


c: text/html

text:
Niki twakura kuri Filipo n’ Umunyetiyopiya w’inkone wakirijwe mu butayu?
“Bukeye marayika w’Umwami Imana abwira Filipo ati “Haguruka ugane ikusi, ugere mu nzira imanuka iva i Yerusalemu ikajya i Gaza, ya yindi ica mu butayu.” Arahaguruka aragenda. Nuko haza Umunyetiyopiya w’inkone, umutware n’umunyabyuma w’ibintu byose bya Kandake, umugabekazi w’Abanyetiyopiya.
Yari yaragiye i Yerusalemu gusenga. Yasubiragayo yicaye mu igare rye, asoma igitabo cy’umuhanuzi Yesaya. Umwuka abwira Filipo ati “Sanga ririya gare ujyane na ryo.”(Ibyakoz 8:26-29)
Inkuru ya Filipo n’ Umunyetiyopiya w’inkone tuyisoma mu Ibyakozwe n’Intumwa 8. Iraduha amasomo arebana n’imibereho y’umukristo cyane cyane ku kubaha Imana no gukora ibyo ishaka. Uru ni urugero rugaragara muri bibiliya aho Imana ubwayo itanga amabwiriza ku bantu bayo, ikabatuma aho ishaka.
Aha hari iby’ingenzi dukwiye kwigira kuri Filipo n’uyu muny’Etiyopiya w’inkone:
Icyo dukwiye kuzirikana hano nuko Filipo atatekerezaga ko yajya mu butayu kubwiriza. Atibaza ari bande bari mu butayu yajya kwigisha? Ni byo hashobora kuba nta muntu uhari, ariko Imana yo yari ibizi neza itegeka Filipo kujyayo kuko Umunyetiyopiya w’inkone yari ahaciye.
Filipo ntagushidikanya cyangwa ngo agishe Imana impaka, yakoze ibyo abwiwe maze ajya kureba icyo Imana yari imusabye ari cyo umugambi Wayo wo gukiza abantu baturuka mu bindi bice by’isi.
Nitwihutira kubaha Umwuka w’ Imana igihe aduhaye amabwiriza,(nk’uko biri mu byanditswe), ikiba kigambiriwe ni ugukiza abandi bantu binyuze mukubabwiriza ubutumwa bwiza.
“Filipo arirukanka yumva asoma igitabo cy’umuhanuzi Yesaya, aramubaza ati “Ibyo usoma ibyo urabyumva?” Undi ati “Nabibasha nte ntabonye ubinsobanurira?” Yinginga Filipo ngo yurire bicarane.”(Ibyakoz 8:30-31)
Abenshi muri twe bashobora gutekerezako iyo umuntu asoma bibiliya, ahita ayisobanukirwa , akaba arakijijwe, ko gusoma bibiliya biba bihagije, ariko sibyo. Iriya nkone, yari umutware n’ umunyabyuma w’ibintu byose by’umugabekazi w’Abanyetiyopiya, birashoboka ko yari azi ibintu byinshi. Ashobora kuba yari umuntu ujijutse kuko niwe wari ushinzwe ibintu byose(umutungo w’umugabekazi), ariko ubwenge bwe ntibwari buhagije kuburyo asobanukirwa ibyanditswe.
Ariko ijambo rye ngo ‘Nabibasha nte ntabonye ubinsobanurira’? Bikwiye gutuma dutekereza. Ese tujya tubwira abantu ukuri kwerekeye Kristo? Uyu munsi hari benshi bazi imirongo yo muri bibiliya ariko batazi icyo ishatse kuvuga. Bumva ko kuba umuntu afite bibiliya, azi imirongo mike, yumva ijambo ry’Imana bihagije ariko ntibisobanuyeko bazi ukuri kurimo.
“Ibyo yasomaga mu byanditswe byari ibi ngo:
“Yajyanywe nk’intama bajyana mu ibagiro, Kandi nk’uko umwana w’intama ucecekera imbere y’uwukemura ubwoya, Ni ko atabumbuye akanwa ke. Ubwo yacishwaga bugufi, Urubanza rwari rumukwiriye barumukuyeho. Umuryango we uzamenyekana ute? Ko ubugingo bwe bukuwe mu isi?”
Iyo nkone ibaza Filipo iti “Ndakwinginga mbwira, ayo magambo umuhanuzi yayavuze kuri nde? Yayivuzeho cyangwa yayavuze ku wundi?” Filipo aterura amagambo, ahera kuri ibyo byanditswe amubwira ubutumwa bwiza bwa Yesu.”(I byakoz 8:32-35)
Dukeneye gushaka ukuri ko mu byanditswe , maze tugafasha n’abandi kukumenya. Igihe twigisha ubutumwa bwiza abantu , tugomba kwibuka ko Kristo ariwe butumwa dukwiye kubwiriza.
Insengero nyinshi z’uyu munsi bakoresha uburyo bwose bushoboka mu kuzana abantu mu nsengero. Birababaje ko ‘aba bahindutse’ baba batazi ububi bw’icyaha, ukuri ku kugaruka kwa Kristo, uko yababaye, urupfu n’izuka bye n’akamaro ko kwihana,Bakumva ko ubukristo ari ukumenya ko Imana isanzwe ikunda abanyabyaha , idahana icyaha, isubiza amasengesho yose, ariko sibyo.
Tugomba kubwira abantu ubutumwa bw’ingenzi twahawe bwa Yesu Kristo, ubuzima bwe butigeze icyaha, urupfu rubabaje, n’izuka rye kuko ari byo bizatuma bakizwa kakaza aho ari.
Sophie @Agakiza.org

robotstxt: allowed

filter: keep


text:
Bamwe mu baturage bo mu karere ka NYAGATARE bagezaga ibibazo by’akarengane imbonankubone ku Muvunyi mukuru Anastase MUREKEZI ndetse n’abayobozi bakuru b’intara y’Iburasirazuba, ibyinshi wasangaga byibanda ku by’ubutaka bikunze kuvugwa muri aka karere hagamijwe kubishakira umuti cyane cyane ibyabaga byaranyuze mu nkiko ntibinyure ababuranyi.
Ni mu gihe cy’iminsi ine muri aka karere ka NYAGATARE hari gukemurwa ibibazo by’akarengane bitandukanye byiganjemo ahanini iby’ubutaka.
Umuturage umwe yabwiye Umuvunyi
ko isambu ye yatujwemo abantu mu buryo atasobanukiwe, naho undi avuga ko yayobewe igihe urubanza rwaciriwe yitabaza inzego zinyuranye zirimo n’urw’umuvunyi ariko ngo abura igisubizo.
Umuvunyi mukuru Anastase MUREKEZI yibukije abaturage bo muri NYAGATARE ko bafite uburenganzira kuri serivisi gusa agasaba abatsinzwe imanza kujya babyemera kuko 93 ku ijana by’imanza zisaba gusubirishwamo ari iz’abantu baba batsinzwe bakavuga ko barenganyijwe.
Aha gusa yanavuze ko urwego rw’umuvunyi rudasimbura inzego zisanzwe z’ubutabera ahubwo aberekainzira binyuramokugirango urubanza rusubirwemo.
Ati: Birabasaba kurushaho kuba Inyangamugayo ,mukanga akarengane na ruswa mwivuye inyuma...[ ] Uburenganzira bwanyu mukaba mubuzi, serivisi abayobozi bagomba kubaha mukaba muzizi neza. Iyo umuyobozi atagikorera abaturage ngo abahe serivisi bakeneye ntabwo aba agikwiye kwitwa umuyobozi. Kujya ku rwego rw’umuvunyi birateganyijwe ariko bikorwa iyo umuturage ufite akarengane mu bibazo bye, urwego rw’ubuyobozi rwaramurenganyije tubisaba urukiko rw’ikirenga narwo rukabisuzuma urubanza rugasubirwamo rukongera rugacibwa."
Kuva tariki ya 24 kugeza kuya 27 z’uku kwezi kwa Cumi,abakozi b’urwego rw’umuvunyi bazanyura mu mirenge yose igize aka karere bakemura ibibazo by’akarengane ahanini abaturage bakorerwa n’abayobozi,ibintu byakiriwe neza na bamwe mu batuye NYAGATARE


text:
Tububakira imbuga z’amoko yose, yaba iza bwite, iza Business, izitanga serivise zo kuri interineti, blog, n’izindi zose mwifuza.
Ku giciro buri umwe wese yisangamo kimunyuze kandi mu gihe uyifuzamo, waba uyikeneye vuba cyangwa mu gihe icyo aricyo cyose.
Baza igiciro hasi usubizwe mu gihe kitarambiranye.
Urubuga Bwite
Urubuga rwawe bwite nka C.V yo kuri interineti, Blog uzajya wandikaho inkuru za buri gihe z’ibyo ukeneye gusangiza isi, urubuga rwerekana uwo uriwe n’ibyo ukora byose (Personal profile),urubuga rw’ibikorwa byawe, urubuga rw’ubukwe bwawe, nurundi rubuga bwite rwose watekereza.
Urubuga rwa Business
Niba ufite Business ukora, biba byiza iyo ifite urubuga rwo kuri interineti abakiriya bawe bashobora gusura bagasoma ibyerekeye akazi ukora byose igihe bashakiye cyose bakoresheje imashini zigendanwa nka telefone, Tablets cg za mudasobwa ako kanya, Koresha urubuga rwa Business yawe ukoreshe neza umwanya uta usobanurira abantu ibyerekeye Business yawe, ujye ubaha izina ry’urubuga rwawe gusa babashe kumenya ibyerekeye business yawe: ibyo ikora, uko ikora, aho ikorera, abakoramo n’ibindi. Ndetse ube wanatangiraho serivise zimwe na zimwe mu buryo bworoshye.
Urubuga rutanga Serivise
Niba hari serivise wumva yatangwa hifashishijwe interineti wafunguza urubuga rwayo ukajya uyigeza ku batuye isi bose. kuko babasha kuyigeraho bibereye aho bari hose mu buryo bworoshye.
Yaba urubuga rwo gucururizaho amaticye, urubuga rwo kuganiriraho nka (facebook.com), urubuga rwo gukoreraho akazi nka (upwork.com), urubuga rwo gucururizaho ibicuruzwa nka (amazon.com), urubuga rwa e-mail nka (yahoo.com) n’izindi zose watekereza.
Dukora imbuga zigaragara bitandukanye bitewe n’igikoresho abayisura bakoresheje, urugero: kuri telefone, mudasobwa, tablet, etc…
Dukora imbuga ziri mu rurimi wifuza rwose, ndetse zishobora no kugira indimi nyinshi icyarimwe.
Tukwigisha gukoresha urubuga rwawe, ku buryo ubasha kumenya uko washyiraho ibintu bishya igihe ushakiye.
Zimwe mu ngero y’izo twakoze
Fata Igiciro
Niba wamaze guhitamo gukoresha urubuga kuri Sobanuka Ltd, cg wifuza kumenya ibiciro, uzuza ibisabwa byose kuri form uhabwa umaze gukanda iyi buto iri hasi, ubundi wohereze uhite ubona ibiciro by’urubuga uri bube wahisemo ako kanya.
Ibiciro bigenwa hakurikijwe ubwoko bw’urubuga mwahisemo, Serivise zikenewe ku rubuga, Umubare w’amapaje mwifuzaho, ndetse n’igihe urubuga rukenerewemo.


text:
Nyuma y’uko uwahoze ari umuyobozi w’Umujyi wa Kigali Pascal Nyamurinda yeguye ku mirimo ye ku buryo butumguranye tariki ya 10 Mata 2018, kuri uyu wa Gatanu nibwo hari bumenyekano ugomba kumusimbura muri uyu mwanya.
Igikorwa cy’amatora yo kwemeza ugomba kuyobora Umujyi wa Kigali, kirabera mu nyubako y’uyu mujyi, aho abagize njyanama y’Umujyi wa Kigali bose bemerewe guhatanira uyu mwanya.
Nyuma y’uko Nyamulinda asezereye kuyobora Umujyi wa Kigali, wahise uhabwa kuyoborwa by’agateganyo na Busabizwa Parfait wari usanzwe ari Umuyobozi Wungirije w’Umujyi wa Kigali ushinzwe Iterambere ry’Ubukungu.
Ingingo ya 160 y’itegeko rigenga amatora ivuga ko abatora umuyobozi w’Umujyi wa Kigali ari abagize; Inama njyanama y’Umugi, Inama Njyanama z’uturere tugize umugi n’abagize biro z’imirenge iri mu mugi.
Naho Itegeko no 27/2010 ryo ku wa 19/06/2010 rigenga amatora, rigena ko gutanga kandidatire ku myanya yo muri Komite Nyobozi y’Akarere n’iy’Umujyi wa Kigali bikorwa ku munsi w’itora imbere y’abagize inteko itora.
Nyuma ya Jenoside yakorewe abatutsi, Umujyi wa Kigali wagiye uyoborwa n’abantu batandukanye barimo ababaye aba Perefe Kigali igifatwa nka Perefegitura, hakabamo n’ababaye aba Meya. Kuva mu 1994 kugeza muri 2001, abayoboraga umujyi wa Kigali babaga ari aba Perefe naho nyuma yaho batangiye kuba aba Meya.
Lt Col Rose Kabuye (wari ufite ipeti rya Major icyo gihe) yabaye Perefe wa Kigali kuva mu 1994 kugeza mu 1997. Yasimbuwe na Musoni Protais wayoboye Kigali kuva mu 1997 kugeza mu 1999, naho uwa nyuma wabaye Perefe ni Kabanda Marc wayiyoboye kuva mu 1999 kugeza muri 2001.
Aho umujyi wa Kigali utangiriye kuyoborwa n’aba Meya (Mayor), uwa mbere wawuyoboye ndetse wavugishije benshi ku gihe cy’ubuyobozi bwe, ni Mutsindashyaka Theoneste wabaye Meya kuva muri 2001 kugeza muri 2006, agasimburwa na Aissa Kirabo Kacyira wabaye Meya kuva muri 2006 kugeza muri 2011, hakaza Fidèle Ndayisaba wabaye Meya kuva muri 2011 kugeza muri 2016 hanyuma hakazaho Dr Mukaruliza Monique wayoboye igihe gito, kuva tariki 29 Gashyantare 2016 kugeza ubwo yahindurirwaga imirimo n’Inama y’Abaminisitiri yateranye kuwa Gatanu tariki 3 Gashyantare 2017, agahita agirwa ambasaderi w’u Rwanda muri Zambia.
Muri iyo nama y’Abaminisitiri, ninaho hatangarijwe impinduka mu kigo cy’igihugu gishinzwe Indangamuntu (NIDA) cyari gisanzwe kiyoborwa na Pascal Nyamulinda, ubu iki kigo kikaba cyarahawe undi muyobozi mushya witwa MUKESHA Josephine, naho Nyamurinda yasimbuye akaba yatorewe kuba Meya mushya w’Umujyi wa Kigali muri Gashyantare 2017, akaba yari amaze umwaka n’amezi abiri ayobora uyu mujyi.


text:
Pastor Mucyo Diana , indi mpano ishibutse ngo yomore imitima y’abashavuye
Mucyo Diana ni umuhanzikazi mushya mu ndirimbo zo kuramya no guhimbaza Imana. Afite intego yo kujya yandika ndetse akaririmba indirimbo zifite amagambo yo komora imitima y’abafite intimba ku mutima ndetse no kwamamaza kugaruka kwa Yesu.
Mu kwezi k’Ukwakira muri uyu mwaka dusoje nibwo Mucyo Diana yinjiye mu buhanzi. Indirimbo ye ya mbere yamaze gushyira hanze yayise ‘Uzaza ryari Yesu’.
Mucyo Diana yatangarije Rwandamagazine.com ko ubuhanzi bwe buzajya bwibanda ku guhumuriza imitima y’abantu ndetse no gushima ibyiza Imana idukorera.
Ati " Nakunze kuririmba kuva nkiri muto….indirimbo nzajya nandika zizajya zibanda ku zihumuriza imitima y’abantu, kwibutsa abantu kugaruka kwa Yesu ndetse no gushimira Imana ibyiza idukorera…muri byose tunyuramo, ntawabura icyo ashimira Imana…Dukwiriye kuzirikana ibyo byiza idukorera, tukayishimira…"
Pastor Mucyo Diana uje gufatanya n’abandi kwamamaza ubwami bw’Imana abinyujije mu buhanzi bw’indirimbo
Mucyo Diana asengera mu itorero ryitwa Divine Embassy Church riherereye mu Karere ka Kicukiro i Masaka. Ni umwe mu bapasiteri b’iryo torero.
Mucyo Diana avuga ko intego ye ari ugushyira imbaraga nyinshi muri muzika, akarushaho kwamamaza ubutumwa bwa Yesu kuri benshi.
Ati " Ndashaka gukoresha imbaraga nyinshi ngo ngere kubyo niyemeje.Album ya mbere numva ngomba kuyishyira hanze mu kwezi kwa 11 kwa 2018 Imana nibinshoboza…ariko iyo ufite umugambi wo gukorera Imana, ntakabuza Imana ikujya imbere…"
Kanda hano wumve indirimbo ’Uzaza ryari’ ya Pastor Mucyo Diana


text:
Yesu yamabwe ku wa Gatanu?
Ikibazo: Yesu yamabwe ku wa Gatanu? Niba aribyo se, ni gute yaba yaramaze iminsi itatu mu mva, niba yarazutse ku cyumweru?
Igisubizo: Ntabwo Bibiliya yerura ngo ivuge neza umunsi Yesu yabambiweho. Abenshi bemeza ko yaba yarabambwe ku wa Gatanu cyangwa ku wa Gatatu. Ariko hari n'abandi babona yarabambwe hagati y'iyo minsi, bakavuga ko yabambwe ku wa Kane.
Muri Matayo 12:40, Yesu aravuga ati 'Nk'uko Yona yamaze iminsi itatu n'amajoro atatu mu nda y'urufi, ni ko n'Umwana w'umuntu azamara iminsi itatu n'amajoro atatu ikuzimu'. Abemeza ko yabambwe ku wa gatanu bavuga ko hari uburyo yafatwa nk'uwamaze mu mva iminsi itatu. Ku Bayahudi b'icyo gihe, igice cy'umunsi nacyo cyashoboraga kubarwa nk'umunsi wuzuye. Niba rero Yesu yari mu mva ku wa gatanu nijoro, ku wa gatandatu wose, n'igice cyo ku Cyumweru, ubwo byafatwa ko yamaze mu mva iminsi itatu yose. Bimwe mu bishimangira ku yabambwe ku wa Gatanu biboneka muri Mariko 15:42, ahavuga ko Yesu yabambwe 'umunsi ubanziriza isabato'. Nibo iyo yari isabato isanzwe ya buri cyumweru, ni ukuvuga ku wa gatandatu, ubwo yaba yarabambwe kuwa Gatanu. Ahandi hifashishwa mu kwemeza ko yabambwe ku wa Gatanu ni ibyanditswe nka Matayo 16:21 na Luka 9:22 havuga ko Yesu azazuka 'ku' munsi wa Gatatu, bivuga yuko atari kumara iminsi itatu n'amajoro atatu byuzuye mu mva. Hari benshi ariko batemera ko iryo jambo 'ku' munsi wa gatatu aribwo buryo bwiza bwo gusemura ibyo byanditswe. Aho bakifashisha Mariko 8:31 havuga ko Yesu azazuka 'hashize' iminsi itatu.
Abemeza ko yabambwe ku wa Kane bakomereza ku byo abemeza kuwa Gatanu bavuga, ariko bakongeraho ko hari ibintu byinshi byabaye (bamwe babara ibigera kuri makumyabiri) hagati yo gushyingurwa no ku Cyumweru mu gitondo. Abo bemeza ko yabambwe ku wa Kane berekana ko ibyo byaba ari ikibazo, kuko umunsi wonyine wuzuye hagati yo ku wa Gatanu nijoro no ku Cyumweru ari ku wa Gatandatu, kandi uwo akaba wari umunsi w'isabato. Kongeramo umunsi umwe cyangwa ibiri hagati aho bikemura ibibazo byinshi bidafite ibisubizo. Ubwo abo bo ku wa Kane batekereza batya: fata urugero, uherukanye n'umuntu ku wa Mbere nimugoroba. Muramutse mwongeye guhura ku wa Kane mu gitondo, wamubwira uti hashize iminsi itatu tudahura, kabishywe nubwo mu mibare, mwaba mumaze amasaha 60 (iminsi 2 n'igice) gusa mudahura. Niba Yesu yarabambwe ku wa Kane,ibi byakwifashishwa mu kuvuga ko yamaze iminsi itatu mu mva.
Hanyuma rero, abemeza ko yabambwe ku wa gatatu ahubwo, bibutsa ko muri icyo cyumweru, by'umwihariko, harimo amasabato abiri. Nyuma y'iya mbere (iyatangiye ku mugoroba wo kubambwamo, Mariko 15:42, Luka 23:52-54), abagore bagiye kugura imibavu ' witondere ko bayiguze nyuma y'isabato (Mariko 16:1). Abo bemeza ko yabambwe ku wa Gatatu bavuga ko iyo Sabato yari umunsi mukuru wa Pasika (reba Abalewo 16:29-31, 23:24-32, 39) aho iminsi mikuru yitwa isabato kandi atari umunsi wa karindwi w'icyumweru. Hanyuma rero isabato ya kabiri y'icyo cyumweru ikaba ariyo Sabaro isanzwe. Muri Luka 23:56, abagore baguze imibavu nyuma y'isabato ya mbere, baragarutse barayitegura, hanyuma bararuhuka ku 'munsi w'isabato'. Wakwibaza ukuntu rero bagura iyo mibavu nyuma y'isabato hanyuma bakayitegura mbere yuko iyo Sabato iba ' keretse rero hari amasabato abiri. Wemeye ko hari amasabato abiri, niba Yesu yarabambwe ku wa Kane, ubwo Isabato Nkuru idasanzwe (Pasika) yaba yaratangiye ku wa Kane nimugoroba, ikarangira ku wa Gatanu nimugoroba ' ihererekanya n'isabato isanzwe ya buri cyumweru iba ku wa Gatandatu. Kugura imibavu nyuma y'isabato ya mbere (Pasika) byaba bivuga ko bayiguze ku wa Gatandatu, bivuga ko bishe isabato ya kabiri.
Nuko rero, abashyigikiye ko Yesu yabambwe ku wa Gatatu, ikintu cyonyine kitavangira kugura imibavu no kuyitegura, kandi kikaba cyigana neza n'amagambo ya Yesu muri Matayo 12:40, nuko yesu yabambwe ku wa Gatatu. Isabato yari umunsi Mukuru udasanzwe (Pasika) yabaye ku wa kane, abagore bagura imibavu (nyuma yaho) ku wa Gatanu, barataha barayitegura, bararuhuka ku isabato yakurikiyeho ku wa Gatandatu, hanyuma bayitwara ku mva ya Yesu ku Cyumweru mu gitondo. Ubwo Yesu yaba yarahambwe ku mugoroba wo ku wa Gatatu, aho ku wa Kane hatangirira, ukurikije uko Abayahudi babaraga iminsi icyo gihe. Ukurikije indagamatariki (Kalendari) y'abayisirayeli b'icyo gihe, wabara ku wa Kane nijoro (ijoro rya mbere), amanywa yo ku wa Kane (umunsi wa mbere), ku wa Gatanu nijoro (ijoro rya kabiri), amanywa yo ku wa Gatanu (ijoro rya kabiri), ku wa Gatandatu nimugoroba (ijoro rya gatatu), n' amanywa yo ku wa Gatandatu (umunsi wa gatatu). Ntabwo tuzi neza isaha yazukiyeho, ariko tuzi neza ko byari mu rukerera rwo ku Cyumweru. Ashobora kuba yaranazutse nyuma gato yuko bwira ku wa Gatandatu nimugoroba, aho abayisirayeli bafataga nk'intangiriro y'umunsi wa mbere w'icyumweru. Imva irangaye irimo ubusa yabonywe mu rukerera (Mariko 16:2), hatarabona (Yohana 20:1).
Ikibazo gishobora kuboneka mu kuvuga ko yabambwe ku wa Gatatu, nuko Yesu yagendanye n'abigishwa be ku nzira igana Emawusi munsi yazukiyeho (Luka 24:13). Abo bigishwa, batari bamumenye, bamutekerereje ibyo kubambwa kwe (24:21), banamubwira ko 'uyu munsi ni uwa gatatu uhereye aho ibyo byabereye' (24:22). Kuva ku wa Gatatu kugeza ku Cyumweru ni iminsi ine. Ushobora wenda kuvuga ko babaraga kuva ku wa Gatatu nimugoroba ubwo Yesu yashingurwaga, aho Abayahudi bafataga nk'intangiriro yo ku wa Kane, hanyuma ukavuga ko ku wa Kane kugeza ku Cyumweru iyo ari iminsi itatu.
Umwanzuro wa ngombwa, nuko kumenya umunsi Yesu yabambiweho atari ikintu cy'ingenzi cyane. Iyo biba ngombwa, Ijambo ry'Imana ryari kutubwira neza umunsi n'isaha byabereyeho. Icy'ingenzi cyane nuko yapfuye, agahambwa hanyuma akazurwa mu bapfuye. Ikindi cya ngombwa ni impavu yatumye apfa ' kugira ngo ahanwe igihano abanyabyaha bagombaga guhanwa. Yohana 3:16 na 3:36 havuga neza ko kumwizera bitanga ubuzima budashira, waba wizera ko yabambwe ku wa Gatatu, ku wa Kane, cyangwa ku Cyumweru.
English
Yesu yamabwe ku wa Gatanu?


text:
I Kigali hagiye kubera Igiterane ‘ Youth Invasion Crusade ‘ gitegurwa n’umuryango Sent One’s International Ministries
Yanditswe na
30 July 2018 saa 10:11'
Ku nshuro ya gatatu mu Rwanda hagiye kubera igiterane ngarukamwaka cyiswe “Youth Invasion Crusade” (YIC) gitegurwa n’umuryango mpuzamahanga w’ivugabutumwa ‘ Sent One’s International Ministries ‘ mu ntego yo kwegukana imitima y’urubyiruko.
Invasion Crusade (YIC) y’uyu mwaka ifite insanganyamatsiko igira iti ’Dare to be different’, tugenekereje mu kinyarwanda bishatse kuvuga ngo ’Hangara kuba utandukanye’. Bifashishije icyanditswe cyo mu Abaroma 12:2. Iki giterane kizaba tariki 5-12/08/2018 kibere i Remera kuri Healing Centre church inyuma ya gare.
YIC ibaye ku nshuro ya gatatu mu Rwanda, akaba ari igiterane gisanzwe kibera no muri Afrika y’Epfo (South Africa). Mu bazigisha harimo abahuguwe muri iyo myaka ibiri ishize, nabo bazigisha urundi rubyiruko. Urubyiruko ruzigisha, harimo urwavuye muri Leta Zunze Ubumwe za Amerika, Afrika y’Epfo ndetse na hano mu Rwanda. Pastor Steve na Barb Tull bakuriye Sent One’s International Ministries nabo bazitabira iki giterane.
Kimwe mu by’ingenzi bizaranga iki giterane ni amahugurwa azaba mu gitondo kuva Saa Mbiri kugeza Saa Sita (08:00-12:00). Kwitabira aya mahugurwa bisaba kwiyandikisha kuri Facebook unyuze kuri konti ya YIC cyangwa ukandikira Kelly Ngamije kuri Facebook, uyu akaba ari umwe mu itsinda riri gutegura iki giterane. Ikindi cy’ingenzi ni igiterane nyirizina cya nimugoroba.
Mu kiganiro na IYOBOKAMANA.COM, Kelly Ngamije yakomoje ku baririmbyi batumiye anatangaza ko nyuma y’i Kigali bazakomereza ivugabutumwa mu karere ka Nyagatare. Yagize ati: "Abaririmbyi ni Mass Worship Team ikozwe na Worship Leaders b’amatorero atandukanye yo mu Rwanda, hari na drama teams zitandukanye zizaboneka. Nyuma y’igiterane i Kigali tuzajyana n’itsinda ry’abahuguwe muri trainings tujye kuvuga ubutumwa i Nyagatare.
YIC ni igiterane cyo kwegukana imitima y’urubyiruko. Ijambo Invasion ubwaryo risobanura ’Igikorwa cyo kwegukana’; Uku kwegukana kwakoreshejwe muri YIC, bijyanye no kwegukana imitima y’abo bahura nabo, nk’uko ingabo zegukana abanzi bazo, ni ko byose babyegurira Imana kugira ngo ibegukane n’icyubahiro cyayo, ineza yayo igatuma abantu biyegurira Imana burundu.Ijambo Crusade ryo risobanura igiterane cy’imbaraga gihuza abantu benshi.
Menya byinshi kuri iki giterane
Sent One’s International Ministries itegura igiterane ’YIC’ mu ntego yo kwigisha iki kinyejana gutera imbere mu Bwami bw’Imana no guhindura amahanga. Ni muri urwo rwego Sent One’s International Ministries itegura amahugurwa yo guhindura abantu kuba abigishwa. Intego yabo ivugana n’imitima y’abantu bafite iryo shyaka ryavuzwe haruguru mu busobanuro bwo kwegukana ndetse n’ibiterane bigari.
YIC ni ivugabutumwa mpuzamahanga rifite ishyaka n’icyifuzo byo kwigisha no guhugura urubyiruko rukazavamo abayobozi beza bagana ku nzozi zabo. Imana uko ikomeza kwigarurira imitima ikanahindura ubuzima bw’urubyiruko, abategura YIC barimo kuzamura no kurema uburyo urubyiruko ruzagira ubusabane na Yesu.
Abategura YIC bizera ko urubyiruko nirumara guhura na Yesu, ibintu byose bizahinduka, bakamenya intego zabo n’inzozi z’ubuzima bwabo, imiryango yabo ndetse n’aho batuye muri rusange, bigatuma bagira itandukaniro cyangwa impinduka bahagaragaza banakomeza guhindura ikinyejana cyabo, bahindura amahanga bityo n’Ubwami bw’Imana bwaguke.
Pastor Steve uyobora umuryango mpuzamahanga Sent One’s International Ministries.


text:
Imirimo itanu yatoza umwana gukunda akazi akiri muto
Hari ababyeyi benshi bakunda kwanga ko abana bagira icyo bakora nyamara rimwe na rimwe bikaba bishobora kumugiraho ingaruka mbi ku buzima. Ni byiza rero ko wafasha umwana kugira icyo akora mu rugo bitewe n imyaka ye.
Iyi ni imirimo yafasha umwana kwiga gukora akiri muto guhera ku myaka 4.
1. kumwigisha gutegura no gupanga ibikinisho bye neza : aha ni byiza ko wafasha umwana kumwereka uko yapanga neza ibikinisho bye nta kavuyo ndetse akanabisukura. Yamara kubikinisha akongera akabipanga neza
2.Mwigishe gusasa uburiri bwe : ni byiza ko umwana wamwigisha kwisasira akiri muto ukamufasha umwerekera buhoro buhoro aza kubimenya ukajya abyikorera cyangwa se ntawe mu gihe uri gusasa ukamubwira akagufasha.
3.Mwigishe kwandurura amasahane : ni hahandi ababyeyi benshi iyo abana bamaze kurya bahampagara abakozi ngo bandurure ariko nyamara ni byiza ko wahita ubwira umwana akabikora cyangwa akamufasha.
4. Mwigishe uko yakorera isuku imyambaro ye : aha ni byiza wabwira umwana agapanga neza imyenda y’ishuri cyangwa inkweto , akamenya aho ashyira ibitameshe cyangwa se agafasha ubikora.
5. Mwigishe Gufata neza ibintu bye neza : Kumenya aho ashyira ibikoresho bye by’ishuri, ndetse n’ibindi bikoresho byo mu rugo akamenya kubyandurura no kubifata neza. Ubu ni uburyo bwiza bwagufasha gutuma umwana akura azi gukora kandi bikamufasha gukura neza
Pamela


text:
Ibikorwa by’umushinga ‘Ingobyi’ byatangijwe ku mugaragaro kuri uyu wa 01 Ukwakira 2018. Uteganya kuzajya ukorera mu turere 20 tw’u Rwanda.
Minisitiri w’Ubuzima Dr Diane Gashumba yavuze ko uyu mushinga uzafasha mu gutanga amahugurwa ku bakozi mu mavuriro hakoreshejwe uburyo bw’iyakure, no gushyira imbaraga mu gusuzuma abagore batwite. Harimo na gahunda yo kuboneza urubyaro no kurwanya maralia.
Yakomeje agira ati “Cyane cyane intego dufite ni ukugabanya imfu z’abana n’ababyeyi dukora kuri gahunda zose zishobora kutugeza aho ngaho. Ni ukuvuga kuboneza urubyaro, kwigisha urubyiruko rwacu no kuruha serivisi nziza.”
“Gusuzuma abagore igihe batwite, gusuzuma abana igihe bakiri bato, no kwigisha, kuko tuzashyira imbaraga mu bukangurambaga, isuku, kugabanya ikibazo cy’imirire mibi, ibyo byose nibyo bizatuma tugera ku ntego, uyu mushinga nicyo ugamije.”
Dr. Gashumba yagarutse ku mushinga wa MCSP wasoje imirimo y’imyaka itanu umaze ukorera mu Rwanda avuga ko wafashije leta muri gahunda zitandukanye.
Umushinga MCSP (Maternal and Child Survival program MCSP), wakoreraga mu turere 10, ibikorwa bifite intego yo kubungabunga ubuzima bw’umwana n’umubyeyi, guhagarika no gukuraho burundu imfu z’abana n’ababyeyi zishobora kwirindwa.
Uyu mushinga kandi wafashije mu gusiramura abagabo, wafashije urubyiruko mu buzima bw’imyororokere, kubahiriza ihame ry’uburinganire n’ibindi.
Ambasaderi wa Amerika mu Rwanda, Peter H. Vrooman, yavuze ko igihugu cye kizakomeza gukorana bya hafi na guverinoma y’u Rwanda mu kugera ku ntego zitandukanye binyuze mu kurwanya malaria, kugabanya no kurwanya indwara zitandura no kugabanya imfu z’abana n’ababyeyi.


text:
Rwara Rwumugara Rubundiye Mu Ishyamba hamwe n’umwana w’UMUSITA bagejeje ingabo mu birunga by’uRwanda!!?
OCT 6, 2018 Ijambo ry’Uhoraho Uwiteka Imana Nyiringabo rikomeza kunzaho cyane maze rirambwira riti,mwana w’umuntu,ibintu byarushijeho gukomera cyane nyuma yifungurwa ry’umunyapolitike Umwali Shima Rwigara.Kuko agatsiko kabicanyi b’Abega bahise bakora inama vuba byihuse yo gushaka uko bamuca igihanga bakamukurikiza umubyeyi we nyakwigendera Rwigara Assinapol uko niko Uwiteka Nyiringabo abivuga. Njyanwa mu iyerekwa munsi ya gakondo … Continue reading Rwara Rwumugara Rubundiye Mu Ishyamba hamwe n’umwana w’UMUSITA bagejeje ingabo mu birunga by’uRwanda!!?
Copy and paste this URL into your WordPress site to embed
Copy and paste this code into your site to embed


text:
Abaturage n’abayobozi mu nzego zitandukanye z’Akarere ka Rwamagana, basanganiye umuyobozi wako ahitwa i Nyagasambu ku rugabano rw’aka karere n’aka Gasabo, bajya kwakira igikombe begukanye ku bwo kuza ku isonga mu kwesa imihigo ya 2017/2018.
Ni ku nshuro ya kabiri yikurikiranya Akarere ka Rwamagana kaje ku isonga mu kwesa imihigo, aho kuri iyi nshuro kagize amanota 84.5%, gakurikirwa n’Uturere twa Gasabo na Rulindo twagize amanota 82.5%.
Abaturage ba Rwamagana nyuma y’uko kuri uyu wa Kane bumvise ko bahize utundi turere, bishyize hamwe bajya gusanganira umuyobozi w’akarere wari ucyuye igikombe. Ibirori byo kucyakira no gucinya akadiho ko kucyishimira byabereye mu Murenge wa Fumbwe, ahazwi nk’i Nyagasambu, aho umuhanzi Jules Sentore yifatanyije na bo muri ibyo byishimo.
Umuyobozi w’Akarere ka Rwamagana Mbonyumuvunyi Radjab yabwiye IGIHE ko ibanga bakoresheje ari ugushyira hamwe bakegera abaturage ndetse no kumenya icyerekezo cy’igihugu.
Yagize ati “Ibanga twakoresheje navuga ko ari nk’ibintu bitatu; icyambere ni ukumenya icyerekezo cy’igihugu kandi icyo cyerekezo gitangwa na Perezida wa Repubulika kuko ari we mutoza w’ikirenga, tukamenya ibyo yifuriza abanyarwanda tukabishyira mu bikorwa”.
“Icya kabiri ni ugukorera hamwe ku nzego zose ndetse n’abafatanyabikorwa bose cyane cyane tukegera abaturage kuko imihigo myinshi nibo bayishyira mu bikorwa, icya gatatu ni ukwiyemeza no kudacika intege mu gihe ubonye hari ikigiye kugukoma mu nkokora ntutinye ukaruhuka ari uko wa muhigo wihaye uwugezeho 100%.”
Bamwe mu baturage ba Rwamagana babwiye IGIHE ko bishimiye ko uyu mwaka ubuyobozi bwabegereye cyane, gusa bagaruka ku kibazo cy’amazi akunze kuba make muri aka karere, aho bemeza ko nigikemuka n’ubutaha bazaba aba mbere.
Sematama Fulgence utuye mu Murenge wa Fumbwe akagari ka Nyakabunga, yagize ati “Nishimiye intsinzi y’akarere kanjye gusa ntago byantunguye nkurikije ukuntu abayobozi bacu bakoze n’uburyo natwe abaturage twakoze, ni ukuri abayobozi baratwegereye cyane ku buryo wabonaga ko imikorere yahindutse cyane, abaturage twahawe umwanya bigaragara pe.”
Uyu muturage yakomeje avuga ko mu byo akarere kashyiramo imbaraga cyane ku buryo n’ubutaha kaba aka mbere, ari ukongera amazi akoreshwa muri uyu Murenge wa Fumbwe kuko ngo abaturage batayafite.
Ati “Icyo nifuza ko bakongeramo imbaraga kugira ngo ubutaha tuzongere tube aba mbere, ni ugukemura ikibazo cy’amazi muri uyu murenge wacu. Rwose dufite amazi adahagije kuko nta mazi nta suku wabona. Ikindi ni ugukora imihanda yagiye yangizwa n’isuri, ibyo nibikorwa ndakeka n’umwaka utaha tuzaba aba mbere.”
Ikibazo cy’amazi adahagije gikunda kugaragara hirya no hino mu Karere ka Rwamagana, gusa ubuyobozi buvuga ko mu mihigo itaha kiri mu byo bitayeho cyane kuko aka karere kazakoresha arenga Miliyari mu kwegereza amazi meza abaturage.
Abaturage b'Akarere ka Rwamagana bagiye kwakira igikombe cyo kwesa imihigo bagaragaza icyifuzo cy'amazi meza
Umuhanzi Jules Sentore yasusurukije Abanya-Rwamagana bishimira igikombe cy'imihigo
Umuyobozi w’Akarere ka Rwamagana Mbonyumuvunyi Radjab yavuze ko ibanga bakoresheje ari ukwegera abaturage cyane
Mbonyumuvunyi Radjab afite igikombe akarere ayobora kegukanye inshuro ebyiri zikurikiranya


text:
Ibyiciro by’inshuti, ishingiro ry’ibikomere mu buzima
Mu buzima twisanzemo kuri iyi si, twahuye n’abantu benshi batandukanye, bamwe muri bo bahindutse abo twita inshuti. Tubaha umwanya mu mitima yacu tukabatekereza cyane.
Reka turebe ibyiciro by’inshuti tugira mu buzima bwa buri munsi
Mubuzima tugira inshuti zo mu byiciro bitatu (3) ari byo tugiye kureba.
1. INSHUTI Z’AHASHIZE ( friends of past):
Aba bitwako bagukunda ariko baguhoza mubyashize, iyo muri kumwe bakwibutsa intege nke zawe, n’iyo mutari kumwe bakuganiraho nyamara mwahura mugaseka, mwatandukana bakakuvuga.
Iyo ubagishije inama baguca intege bakakubwira ko bitazakunda bakakwibutsa ko wowe udashoboye bashingiye ku mateka yawe kuko wigeze kunanirwa, bahora bibuka ibyaha wakoze kera. Aba abantu bahora bakubona mu byashize kandi bakibuka ibibi kuruta ibyiza.
2. INSHUTI ZA NONE (friends of present):
Aba bo bateye ubwoba. Baragukunda pe, ariko bagukundira uko umeze uyu munsi, iyo ufite amafaranga bagendana nawe, iyo uguwe neza baragusura, iyo ufite ibyo ubaha baba hafi yawe. Bagukundira ibyo ufite n’uko uri kuko baba bashaka kugukoresha igihe cyose bakwegera.
Iyo hari icyo bagushakaho barakwegera cyane nyamara iyo uri mu ngorane bose bakuvaho n’iyo uhuye n’ikibazo uri kumwe nabo baraguhunga. Iyo uhindukiye nta n’umwe ubona. Bafite byinshi bibaranga ariko byose sinabivuga ngo mbirangize.
Bahora bakubwira ko ibintu byose ari byiza kugira ngo ubarebe neza, ntibakubwiza ukuri bagushukashukisha uburyarya kugira ngo banezeze amarangamutima yawe. Uzi ko badatinya no kugushyigikira uri mu ntege nkeya?
Umuziro ni uwakubwira ati: "Garukira aho Mwenedata dore uri kuyoba" ahubwo bakubwira ko bakwemera ndetse ko amafuti y’umugabo ari bwo buryo bwe, bakagushakira ingingo zikurengera kugira ngo bataguhomba muri gahunda zabo bagukeneyemo.
Aba ntibatinya no kugushuka, kukuyobya no kukugusha mu moshya, ari naho hava wa mugani ngo: "Umbwire uwo mugendana nzakubwira uwo uri we."
3. INSHUTI Z’AHAZAZA (friends of future):
Aba bantu umwanya wabo munini ntibawutakariza mu byashize, kandi uyu munsi ntibahatinda, bahitaho gusa kubera gutekereza ahazaza.
Ni abantu batekereza uwo uzaba we ejo hazaza kuruta uwo uri we none, iyo uri mu ntege nke bagufasha kuzivamo. Bakora ibishoboka byose kugirango amateka yawe ataguca intege, bakugira inama zikubaka, ntibagukundishwa n’ibyo ufite, n’iyo ntacyo ufite baragusanga.
Banezezwa no kubana nawe mu bihe byose bigukomereye cyangwa mu bihe byiza. Iyo waguye mu cyaha cyangwa wagize intege nke ntibagutaramiraho mu biganiro ngo bashyushye inkuru, ahubwo aho uvugwa nabi barakuvuganira, iyo bavuye aho, bakora iyo bwabaga ngo bamenye ukuri ku bivugwa, ibishoboka bakagufasha kubihindura byiza, ibyo udafitemo uruhare bakagufasha kubyihanganira no kureba imbere.
Ntibagukundira ibyo ufite ahubwo batanga ibyabo kubwawe, batanga umwanya wabo nabo ubwabo bakitanga kugirango ugire aheza ugera. Ibyabo nabo sinabivuga ngo mbirangize.
Icyo nagarukaho gusa ni uko aba bantu ari bake mu buzima bwacu, abenshi tubana nabo bakunze kuba bari mu nshuti z’ahahise n’inshuti z’uyu munsi. Niyo mpamvu imitima yacu yuzuye ibikomere ndetse tugahora tuvuga ko abantu ari babi, muri make tuvuma abantu hafi ya bose, ariko impamvu ni uko tutamenya kurobanura abo turi kumwe ngo buri wese tumushyire mu mwanya we kandi tumufate uko ari, ntidutungurwe n’ibyo adukorera ahubwo tumugirire umutwaro ngo ahinduke.
Yozefu yahuye na Farawo amateka arahinduka, Eliya yahuye n’umupfakazi ku irembo aramutunga, Dawidi yahuye na Yonatani amukiza urupfu, Isaka yahuye na Rebeka barubaka... Wowe abantu mwahuye mu buzima ubamariye iki, cyangwa bakumariye iki?
Kuko gutanga bizana umugisha kuruta guhabwa, tugambiriye kuba inshuti z’ahazaza kubo tubana nabo byagira ingaruka nziza mu isi, abantu benshi bakishimira kubana natwe ndetse no gusa natwe. Ni cyo abakijijwe bakwiye kuberaho kuko ni cyo gisubizo cyonyine cyatuma itorero rigabanukamo ibikomere kandi ubucuti muri benedata bukaba ntamakemwa.
Ababi ntibakwiye gutuma n’abeza bahinduka babi niba koko bari beza atari ukubyitwa gusa
Aha abenshi bahita bakubwira ko uvugana n’abadakijijwe aba afite icyaha cyo kutitandukanya, cyangwa ngo cyo kuba mu banyamahanga, ngo ni byo bituma bacika intege. Bibaye ari ibyo no kuba mu isi twabyihana nk’icyaha kuko nayo ntiyera kandi tuyibamo.
Ikitwa kwitandukanya si ugukumira abadakijijwe mu buzima bwacu, ahubwo ni ugutandukanya ingeso zabo n’izacu. Ntidukwiye guhindurwa n’isi ahubwo dukwiye guhindura isi. Inshuti niza kuri wowe ari mbi ikwiye gutaha yabaye nziza niba koko uri umucyo, ntabwo ikwiye gusiga wowe wabaye mubi, ngo ujye uvuga ngo: " kera nari mwiza nahinduwe n’abantu." Icyo ni ikinyoma.
Dore impamvu ababi bakunda kuganza abeza
Ni uko abitwa beza batisobanukiwe ngo bamenye koko ko ari beza, kuko babizi ntibakwemera kugurana ubwiza ububi. Muri make baba bitwa beza cyangwa bajya gusa n’abeza.
Ni uko ibibi bakora bitabasaba izindi mbaraga nk’izo gukora neza bisaba. Ntibabisengera, ntibabyizera, barabipanga bigahita bikunda kuko satani aba ari hafi aho n’inkunga yo kurimbura abera.
Ariko guhindurira umubi ku gukiranuka, bisaba amavuta ava ku Mana, ntiwayabona udasenze, kandi gusenga biravuna. Bisaba kwera imbuto, kwihangana, gushishoza, kutararikira iby’isi... ibi byose biravuna kandi kubibona ni ugushakashaka. Ndetse ntan’uwabibasha kereka gusa abibashishijwe n’Umwuka wera.
N’ubwo bigoye ariko birashoboka. Bigorana iyo dushaka gukora ibyacu n’ibitari ibyacu. Icyacu ni ukwera imbuto no kuvuga gusa, ibindi Yesu azabyikorera. Abadakijijwe ntibakwiye guhindura abakijijwe, abakijijwe nibo bakwiye guhindura abadakijijwe nk’uko abami bakorera barutana ubushobozi.
NI IKI TWASIGARANA MURI IBI BITEKEREZO KU NSHUTI?
1. GERAGEZA KUBA INSHUTI Y’AHAZAZA IMANA NAYO IZAKUZANIRA INSHUTI Z’AHAZAZA, KANDI IZAKUZANIRA N’ABANDI UHINDURA INSHUTI Z’AHAZAZA.
2. GERAGEZA KWIRINDA GUSHWANA NA BENSHI BURI MUNSI KUKO BITERWA NO GUSHYIRA INSHUTI MU MYANYA ITARI IKWIRIYE.
3. AHO WAGEJEJE UMUNTU MU MUTIMA WAWE N’IYO AGUKOMEREKEJE NIHO BIGERA, BISABA RERO KO UMENYA INSHUTI WUNGUTSE BURI MUNSI N’ICYICIRO CYAYO KUGIRA NGO UMENYE NIBA IJE KUGUFASHA, CYANGWA IJE NGO UYIFASHE CYANGWA IJE NGO MUFASHANYE.
4. NUSENGA UJYE USENGERA INSHUTI ZAWE, MAZE WIGANE YESU AZAKWIGISHA GUKUNDA NEZA KANDI AZAGUHA ABAGUKUNDA MU BURYO WIFUZA KANDI BUGUFASHA GUTERA IMBERE MU MWUKA NO MU MUBIRI.
5. ICYO UBONYE CYOSE CYIZA CYANGWA IKIBI UJYE UMENYA KO ARI ISHIMWE RY’IMANA CYANGWA ISOMO RIVUYE KU MANA, NTUKIGERE UBIREBERA MU MUNTU WABIKOZE UJYE UBIREBERA MU RUKUNDO YESU AGUKUNDA BIZAKURINDA GUHORANA IBIKOMERE.
DUSENGE: Mana yacu, turasabye ngo uduhindure inshuti nziza z’ahazaza, kandi utuzanire inshuti nziza z’ahazaza. Uduhe umutima uhindutse nk’uwawe rwose kugira ngo umusaruro uva mu badahindutse duhura nabo we kuba ibikomere n’urwangano ahubwo ube uwo gufasha benshi guhinduka inshuti nziza z’ahazaza. Tubisenze twizeye mu izina rya Yeesu. Amen!
Vedaste [email protected]
Source: Agakiza family


text:
Abatuye mu mirenge yo mu Karere ka Rusizi ikora ku ishyamba rya Nyungwe n’irya Cyamudogo, barakangurirwa kutayangiza kuko ari amashyamba kimeza agize urusobe rw’ibidukikije.
Minisiteri ishinzwe Ubutaka n’Amashyamba (MINILAF) yatangiye gahunda yo kubungabunga amashyamba 107 rukumbi ya kimeza u Rwanda rusigaranye, kugira ngo adacika.
Igisura ni ikimera gifite inkomoko ku mugabane wa Aziya, kizwi mu ndimi z’amahanga nka “Stinging nettle cyangwa urtica dioica”. Gikunda kumera ahantu hakonje, mu Rwanda kikaba kiboneka mu bice byegereye ibirunga.
Ishami ry’Umuryango w’Abibumbye gishinzwe ubushakashatsi ku byaha n’ubutabera (UNICRI), rirasaba ibihugu birimo u Rwanda kuba maso kugira ngo ibinyabutabire bidakoreshwa n’umwanzi.
Abaturage bo mu karereka Rwamaga mu muganda usoza ukwezi kwa 11 bakoze igikorwa cyo gutera ibiti ibihumbi 15 kubuso bwa hegitari esheshatu basabwa kubibungabunga.
Ubuyobozi bw’Akarere ka Nyagatare buravuga ko 90% by’amashyamba ari muri aka karere yafashwe n’indwara y’inda.
Abakora mu by’ibidukikije bo mu bihugu bya Afurika bikoresha ururimi rw’Igifaransa barimo guhugurirwa uko bakora imishinga ijyanye na byo ngo biyorohere kubona amafaranga akenerwa.
Byinshi mu bihugu bya Afurika byugarijwe n’ibibazo bikomoka ku mihindagurikire y’ikirere, ibyo bikagira ingaruka ku buzima bw’ababituye.
Ikigo gishinzwe kubungabunga ibidukikije (REMA) gikomeje ibarura ry’abaturanye n’ibishanga, mu rwego rwo kubashakira uburyo bakwimuka aho batuye.
Miliyoni 200 z’amadorari ya Amerika, zisaga miliyari 170 z’Amafaranga y’u Rwanda, ni yo ateganyijwe mu bikorwa byo Kwagura Parike y’igihugu y’ibirunga.
Ubuyobozi bw’Akarere ka Musanze bwafashe umwanzuro wo kwimura imiryango itanu yari ituye ku musozi bigaragara ko ushobora guteza ibibazo kuko watangiye kwiyasa. Ni mu murenge wa Kimonyi, akagari ka Mbizi, mu mudugudu wa Rugondo, ubuyobozi bugakeka ko bishobora kuba byaratewe n’itiyo y’amazi inyura munsi yatobotse cyangwa se (...)
Ubushakashatsi bwakozwe n’Ikigo cy’Igihugu cyita ku bidukikije (REMA), bwerekanye ko imodoka zishaje ziri muri Kigali ziza ku isonga mu guhumanya ikirere cyaho.
Guhera ku wa Gatandatu tariki ya 6 Gicurasi 2017, igiciro cyo gusura Ingagi mu Birunga kikubye kabiri, aho cyavuye ku madolari 750 kigashyirwa ku madolari 1500 y’Amerika ku muntu umwe.
Urugaga rw’abanyamwuga bakora inyigo mu bijyanye n’ibidukikije (RAPEP), rwiyemeje kuvugurura imikorere yarwo kuko ngo abarugize bakoraga mu buryo budafututse.
Ikigo cy’igihugu cyo kwita ku bidukikije REMA kiravuga ko umuturage akwiye kongererwa ubushobozi bwo kwibeshaho neza,kuko bituma abungabu ibidukikije.


text:
Ibi yabitangaje ubwo yatangizaga amahugurwa y’Abunzi y’iminsi ibiri ku rwego rw’Igihugu, mu muhango wabereye mu Murenge wa Cyuve mu Karere ka Musanze, kuri uyu wa Kabiri, tariki ya 18 Ukwakira 2016.
Minisitiri Busingye yasabye Abunzi kurushaho kuba inyangamugayo no gukorana ubwitange mu kazi kabo ka buri munsi.
Yagize ati “Mugomba kwirinda ingeso mbi zirimo gusaba ibyiswe guhagurutsa inteko, umuti w’ikaramu kuko byose ni ruswa, mugomba kuba abizerwa mukanoza ibyo mukora.”
Yakomeje avuga ko muri iki cyumweru batangira guhabwa amagare azabafasha gukora neza.
Ati “Akazi mukora igihugu kirakazirikana, mwahawe telefoni n’ubwisungane mu kwivuza ndetse ubu mugiye gutangira guhabwa amagare muri iki cyumweru.”
Habimana Erneste, umwe mu bunzi bo mu Karere ka Musanze yagize ati “Ibi birashimangira ko imvugo ya Perezida wacu, Paul Kagame ari yo ngiro, ubu tuzajya tugera ku kiburanwa bitworoheye bityo tugire n’amakuru dushingiraho twunga.”
Nyirahabineza Immaculée avuga ko aya magare bemerewe n’Umukuru w’Igihugu azabafasha kongera umusaruro.
Yagize ati “Uru ni urwibutso rukomeye cyane natwe tugomba guhagarara ku bunyangamugayo kandi tuzongera n’umusaruro w’ibyo dukora.”
Abunzi batangiye gukora kuva mu mwaka wa 2004, mu rwego rwo kunganira no gufasha ubutabera kugera ku ntego yo kugabanya imanza zijyanwa mu nkiko. Kuri ubu mu gihugu hose habarurwa Abunzi basaga ibihumbi 17.


text:
Mu buzima busanzwe nta wifuza kubyara igitsina kimwe, ni ukuvuga ko nta wifuza kubyara abakobwa gusa cyangwa abahungu gusa, buri wese ashimishwa no kubyara bahungu ndetse n'abakobwa.
Intandaro y’umwiryane mu miryango rero ahanini usanga iterwa n’uko abashakanye bitana ba mwana ugasanga umugabo aratoteza umugore kuko abyara abakobwa gusa cyangwa se abahungu gusa kandi mu by'ukuri arengana rwose. Impamvu tuvuga ibi nuko umugore atari we utanga igitsina cy’umwana ahubwo umugabo ni we uba ubifite mu nshingano kuko umugore we yakira gusa.
Amakuru dukesha urubuga www.cite-sciences.fr avuga ko ubusanzwe umugore agira chromosomes cyangwa udutwaramurage, ugenekereje mu Kinyarwanda, utu duce ni two tugena igitsina ndetse n’imiterere y’uwo mwibarutse ari two XX naho umugabo akagira XY. Iyo X y’umugore ihuye na X y’umugabo babyara umukobwa naho X y’umugore yahura na Y y’umugabo babyara umuhungu.
Impamvu ikomeye rero uru rubuga ruvuga ko umugabo ari we utanga igitsina cy’umwana n’uko biterwa n’uko akora imibonano mpuzabitsina. Urugero: kubera ko iyo X y’umugore iyo ihuye na X y’umugabo ziba zikomeye cyane, igihe cyose mwakorera imibonano mpuzabitsina umugore ari mu gihe cyo gusama ashobora kubyara umukobwa kuko zirakomera kandi zitinda gupfa mu gihe Y y’umugabo yo igira intege nke kandi mu gitsina cy’umugore habamo acide yica ya Y bituma amahirwe yo kubyara umuhungu agabanuka.
Aha rero bisaba ko umugabo akora ibishoboka byose akageza igitsina cye kuri nyababyeyi, ibintu bituma ya Y itagira aho ihurira naya acide bigatanga amahirwe yo kubyara umuhungu byoroshye naho ku mukobwa aho umugabo yageza igitsina hose birashoboka cyane ko umukobwa yavuka ari nayo mpamvu ikomeye ishingirwaho ko umugabo ari we utanga igitsina bitewe naho yagejeje icye.
Gusa na none birashoboka cyane ko hari amabwiriza abashakanye bashobora kugenderaho bombi bakaba babyara igitsina bashaka nkuko tubisanga mu gitabo kivuga uko ushobora guhitamo umwana uzabyara ”How to choose the sex of your baby”.
Ku bagabo, si byiza gutoteza abo mwashakanye mubaziza kubyara ibitsina bitifuzwa kuko nta ruhare babigiramo. Ku bagore nabo, ntibibe intandaro yo guhoza abo mwashakanye ku nkeke mubasaba ibitsina mwifuza kuko mwembi mufatanije mushobora kubyara umwana mwifuza mu gihe mwakurikije amabwiriza ari mu gitabo cyavuzwe haruguru.
Src: www.cite-science.fr
Book: How to choose the sex of your baby


text:
UBUREZI: Abazasimbura Kagame bazasanga igihugu kigeze he ?
ABAZASIMBURA KAGAME BAZASANGA U RWANDA RUGEZE HE ?
1. KAMINUZA ZA KAGAME ZIRUTWA NA CERAI ZA KINANI
Intango
Hashize imyaka 22 FPR ifashe u Rwanda ku ngufu. Ariko dufatiye ku ntambara yatangijwe na bamwe mu bari bagize igisirikari cya Uganda, navuga ko hashize imyaka 26 u Rwanda ruri mu midugararo y`intambara. Nyamara kugeza mu myaka y`i 1994, uburezi bwo mu Rwanda bwari bugifite imbaraga, ku buryo umunyarwanda wajyaga kwiga mu mahanga, atagombaga kubanza gukora ibizami byo kumushyira mu cyiciro. Wasangaga n`abiga mu gihugu, guhera muri Kaminuza kugeza mu mashuri abanza, buri wese ahabwa uburezi bufite ireme. Aho FPR igereye ku butegetsi, ikintu cya mbere yabanje kwica ni uburezi muri rusange. Ibyo ariko FPR ntiyabikoze biyitunguye, harimo ubushake bwa politiki. Ngo iyo igihugu cyuzuye injiji zibwira ko zize, umunyagitugu atwara abaturage iyo ashaka.
Twibukiranye
Byatangiye rubanda rubyita iby`igihe gito. Icyo gihe , ndavuga nyuma y`intambara na jenoside, abanyeshuri bose bavugaga ko biga mu mwaka wa gatandatu w`ayisumbuye, bahawe impanyabumenyi. Iyo mpamyabumenyi yiswe Merci Kagame. Ibiri amambu, Pasteur Bizimungu ni we wari perezida. Ariko diplômes zitiriwa Kagame. Buri wese yakumva uwari afite ubutegetsi uwo yari we. Reka sininjire mu kuntu FPR yabujije abalimu kugira uwo basibiza, bukeye bati guhera ejo mu gitondo igifaransa kiraciwe. Bikomeza birindimukaaa, none bigeze muri za nayini na za twerve !
Kugereranya CERAI zo ku bwa Kinani na Université za Kagamé.
Mu gihe cy`ivugurura ry`amashuli ryo mu mwaka w`i 1978, ku myaka ibanza itandatu, hongeweho imyaka ibiri : uwa 7 n`uwa 8. Iyi myaka ibiri, yibandaga ku masomo y`imyuga. Abanyeshuri badashoboye gukomeza mu mashuri makuru – dore ko yari imbarwa – bakerekeza mu cyitwaga CERAI. Mu magambo y`igifaransa, byari Centre d`enseignement rural et artisanal intégré. Ni ukuvuga Ikigo cy`inyigisho z`imyuga n`ubukorikori byo kuzamura icyaro.
Ayo mashuri ntaho yari ahuriye na Kaminuza, cyangwa se amashuri yisumbuye asanzwe, ariko abayigagamo, iyo barangizaga, muri rusange babaga bafite ubuzima buruta kure ubw`urangije Kaminuza za Kagame. Dore ingero zifatika.
Ababaga barangije CERAI, babaga bafite ubumenyi rusange buhambaye, kuko bakomezaga gahunda y`amasomo ajya gusa n`ayatangwaga mu myaka ya mbere y`amashuri yisumbuye. Bakigishwa ubumenyi bw`isi, amateka, imibare, indimi n`ibindi. Kuri ibyo bakongeraho ibijyanye n`imyuga n`ubukorikori bunyuranye : guteka, gutaka, kudoda, kubaka, kubaza, n`ibindi.
Iyo babaga barangije CERAI, ntibaburaga isoko ry`umurimo. Benshi muri bo bahabwaga amahugurwa yimbitse, bagahita baba abarezi mu mashuri abanza. Ndetse ab`inkwakuzi bigishaga no muri izo CERAI. Twese tuzi uburyo umwarimu wo hambere aha yabaga yiyubashye, kugeza n`ubwo we ubwe atanga akazi. Abandi bagatangira ubwo imirimo yo kubaka no kubaza, ku buryo babaga bashobora kwitunga no gutunga ababo. Hari n`abafataga inzira z`igisirikari cyangwa igipolisi (gendarmerie), mu gihe abandi bakoraga imirimo inyuranye mu bigo bitandukanye : mu mavuriro, muri za komini, mu nkiko, n`ahandi. Muri rusange, nyuma y`imyaka itatu y`amashuri y`imyuga, babaga barabaye abagabo n`abagore igihugu gishobora kwizera. Dore ko n`umuco w`abantu, ikinyabupfura no kubaha, bari babifite. Nta muntu wize CERAI utarashoboraga kwiyandikira ibaruwa isaba akazi, kandi mu gifaransa cyiza.
Bari abasore n`inkumi bacyeye, kandi biyubashye. Ku buryo abenshi muri bo babaye abayobozi mu biturage, mu gihe abandi bashoboraga kwinjira mu Bihayimana, abandi bagashinga ingo ari nta mururumba wundi.
Bite rero bya Kaminuza za Kagame ?
Duhereye ku burere. Uko kaminuza zisigaye zimeze, biteye agahinda. Ku buryo prof Dr Rwigamba Balinda presida wa ULK, yemeza ko zimwe zigishiriza ahantu hameze nko mu maduka (reka Izuba rirashe ryo ku wa 11/08/2016). Umubare wazo, usigaye ukabakaba uwa za CERAI zari mu Rwanda ku bwa Habyalimana. Inyinshi muri zo zabaye indiri ya ruswa z`igitsina n`ubundi butindi bunyuranye : kwiba, urumogi, imico mibi yose ijyana n`ubukene, n`ibindi. Uru rubyiruko kandi ntwarurenganya. None se, wakwiga inzara igutema amara ; ukiga uryama nabi kurusha itungo ; nta ka buruse, nta gafashanyo, ukaba intanga rugero ute ?
Turebe uburezi. Aha ho ni agahomamunwa. Nta cyo ndi buvuge ku barimu ba kaminuza, kuko mbigiyemo inyandiko itarangira. Reka twivugire abanyeshuri. Ni ubwa mbere mu mateka y`u Rwanda, ahari wenda n`ay`isi yose, uwize Kaminuza adashobora kwisobanura mu rurimi na rumwe. Mu Rwanda ubu dufite ikibazo. Nta kinyarwanda, nta gifaransa, nta cyongereza, nta giswayili, nta kiganda, nta kirundi. Byose byabaye “melanger ya byose”. Ni potopoto, nk`uko bivugwa mu giswayili. Ni imvange mbi cyane yayindi itera mu nda. Na none kandi, abenshi muri abo baminuje, ntibashobora kumenya kwiyandikira ibaruwa isaba akazi. Mu ruhe rurimi se ? wibaza n`icyo bize, ugaheba. Ariko kandi birumvikana. Ba bene se bigishijwe n`abarimu bameze bate ? Ibyo byose bikabaho, mu gihe abana bo mu gatsiko bo bafite amashuri yihariye, na kaminuza zikomeye iyo mu mahanga. Amafranga abarihira, ava mu misoro y`Abanyarwanda !
Mu kazi rero. Ha mbere aha, Abanyarwanda bize, basekaga abo muri Congo, ngo bariga bakabura icyo bakora iwabo, bakaza mu Rwanda. Nyamara aho bakoraga batangaga ubumenyi, kuko iwabo babaga barize neza. Reba noneho abize muri za Kaminuza za Kagame. Ni ubwa mbere mu mateka y`isi, abantu biga kaminuza mu gihugu cyabo, bakabura akazi, bajya no mu mahanga ya hafi ntibashobore kukabona, kuko ari nta cyo baba barize. Mu bihugu by`amahanga, abakozi bakomeye baba bafite diplome y`amashuri yisumbuye gusa. Hano iwacu, abafite amalisansi bicaye gusa ni benshi. Bamwe muri bo, bahindutse ababoyi, abayaya, abazamu n`abakorereza mu bipangu by`abantu batize nka bo. Babarusha gusa kuba bafite bene wabo mu gatsiko kari ku butegetsi.
Abashaka gukorera politiki mu gihugu ku buryo mwasimbura Kagame n`agatsiko ke, mutangire mushake ingamba zatuma urubyiruko rw`u Rwanda, rwongera guhesha ishema uburezi, muhereye ku gushakisha inzira igarurira icyizere cyo kubaho Abalimu bo mu byiciro binyuranye. Ntibizoroha kandi, kuko uburozi bwa FPR mu rubyiruko, bumaze kuba bwinshi cyane. Imyaka ibaye 22 yose. Umwana w`imyaka makumyabiri n`ibiri, iyo yapfuye mu iterura, ntibyoroha kumugorora.
Byiringiro Aminadabu,
Bukavu.
(Biracyaza).


text:
Hahembwe abahanzi bahize abandi mu bihangano byo gukumira ibyaha
Yanditswe na NDAMYIROKOYE FRANÇOIS
Nyuma y’uko habayeho amarushanwa y’abahanzi yatangiriye ku mirenge ku bihangano bijyanye n’uko umuhanzi akwiye kugira uruhare mu gukumira icyaha, ejo hashize ku ya 27 Nzeri 2018 i Kigali mu gikorwa cyabereye kuri Petit Sitade hahembwe abahanzi bahize abandi ku rwego rw’Igihugu.
Abasizi 5 n’amatorero 5 yo kubyina ni yo yari yaturutse mu ntara zose z’igihugu ndetse n’Umujyi wa Kigali.
Akanama nkemurampaka kari kagizwe n’inzobere zari zaturutse mu bigo bitandukanye.
Umwanya wo guhatana waje kugera habanza abasizi basoje hakurikiraho abaririmba. Ibihangano byabo byasobanuraga ukuntu hakwirindwa ibyaba binyuze mu buhanzi bushingiye ku mbyino n’imivugo.
Akanama nkemurampaka nyuma yo kubona uko abahanzi bitwaye kaje gufata umwanya kariherera kagarutse igihe cyo gutangaza abatsinze kigeze, uwitwa Heri Jean Claude ni we wabaye uwa mbere mu bavuze imivugo, itorero ryitwa Uruyenzi aba ari ryo riba irya mbere.
Uwabaye uwa mbere mu mivugo yahawe impamyabushobozi na sheki y’amafaranga y’u Rwanda ibihumbi 150, abamukurikiye buri wese ahabwa impamyabushobozi iherekejwe n’amafaranga ibihumbi 100.
Itorero ryahize ayandi, mu bihembo ryahawe harimo impamyabushobozi na sheki y’ibihumbi 350 by’amafaranga y’u Rwanda.
Amatorero yakurikiye, buri torero ryahawe impamyabushobozi iherekejwe na sheki y’ibihumbi 250 by’amafaranga y’u Rwanda.
Hatangajwe ko mu gutanga amanota ku bavuze imivugo hagendewe ku kubahiriza insanganyamatsiko yatanzwe bifite amanota 50%, kumva ko injyana n’amajwi binyuze amatwi bifite amanota 30%, gukoresha ikinyarwanda kinoze bifite amanota 10%, uburyo abahanzi baserutse byari bifite 5% kubahiriza igihe na byo byari bifite amanota 5%.
Gutoranya abaririmbyi hagendewe ku nsanganyamatsiko bifite amanota 50 %, kuba igihangano ari umwimerere bifite amanota 20%, kuba injyana n’amajwi binyuze amatwi bifite amanota 20%, ibikoresho byakoreshejwe byo byari bifite amanota 5% naho kubahiriza igihe byo byari bifite amanota 5%.
Ndagijimana Yuvenali uyobora itorero Uruyenzi ryabaye irya mbere mu matorero yavuze ko icyatumye batsinda ari uko biteguye bihagije nyuma y’uko babwiwe ko hari irushanwa.
Yashimangiye kandi ko atari ubwa mbere yitabiriye amarushanwa y’ubuhanzi ngo asanzwe ayajyamo kandi agatsinda dore ko yavuze ko n’itorero ari irye.
Umuyobozi Mukuru wa Polisi y’Igihugu IGP Emmanuel Gasana mu ijambo rye yashimiye abahanzi bitabiriye amarushanwa kuva yatangira kugeza asojwe.
Yashimiye kandi itsinda ry’abari bagize akanama nkemurampaka bitwaye neza batanga amanota mu gihe gito babikozemo.
Yibukije kandi ko Polisi y’u Rwanda n’izindi nzego z’umutekano ko bahora baharanira ko umuturarwanda wese agira umutekano n’amahoro n’ibye ntibihungabanywe.
Yagize ati «Iyo nta mahoro ahari n’iterambere nta bwo ryaboneka. Ikintu kimwe kibuza amahoro ni ibyaha, twese hamwe dufatanyije kugira ngo turwanye ibyaha ni ikintu gikomeye cyane.»
Kugira ngo ibyaha bikomeze gukumirwa yavuze ko hakenewe ubufatanye bwimbitse kandi bwa buri muntu buzafasha mu gutuma u Rwanda rukomeza gukataza mu gutera imbere.
Yavuze kandi ko Polisi y’u Rwanda izakomeza gufatanya na buri wese.
Umunyamabanga wa Leta ushinzwe Itegeko Nshinga n’andi mategeko muri Minisiteri y’Ubutabera Evode Uwizeyimana yashimiye Polisi y’Igihugu n’abafatanyabikorwa bateguye icyo gikorwa.
Yavuze kandi ko gufatanya kw’abantu kwicungira umutekano hakumirwa ibyaha nta kiguzi byasaba abantu bose baramutse bafatanyije muri icyo gikorwa.
Ati «Kwicungira umutekano dukumira ibyaha nta kiguzi byadusaba turamutse dufatanyije twese kuko ingaruka z’ibyaha twese zitugeraho mu buryo bumwe cyangwa ubundi.» Yibukije abari bahari ko buri wese akwiye kuba ijisho rya mugenzi we.
Yashimiye abaturage batangira amakuru ku gihe mu rwego rwo gukumira icyaha kitaraba cyangwa kukirwanya.
Yashimiye kandi umumotari witwa Sebanani Emmanuel utuye mu murenge wa Rusororo mu karere ka Gasabo wabashije gukumira icyaha cyari kigiye gukorwa n’umukobwa wakoraga mu rugo rw’umuntu. Uwo mukobwa yari agamije gutwara umwana wo muri urwo rugo bivugwa ko byatewe n’ikibazo yari afitanye n’abakoresha be.
Iki gikorwa uyu mumotari yagikoze ku ya 17 Gicurasi 2018 aho yajyanye uwo mukobwa wari wibye umwana amushyikiriza ishami rya Polisi i Kinyinya mu Mujyi wa Kigali. Mu gihe umuntu yaba afitanye ikibazo n’umukoresha we aho gukora amakosa, yavuze ko umuntu akwiye kwegera ubuyobozi. Igihembo yashyikirijwe muri ibyo birori mu rwego rwo kumushimira, yahawe moto nshya.
Minisitiri w’Umuco na Siporo Uwacu Julienne yavuze ko nk’uko ijwi ry’abahanzi rigera kure adashidikanya ko uruhare rwabo mu gukumira ibyaha ari ntagereranywa kuko n’utari yababona ubutamwa bwabo bumugeraho.


text:
Incamake y’amateka ya EPR Paruwase ya Kiyovu imaze imyaka 50
Paruwase Kiyovu yatangiye mu 1967 itangizwa na Pasiteri HITIMANA Naasson ku izina rya Paruwase ya KIGALI, nyuma iza kwitwa Paruwase Kiyovu mu mwaka w’2000. Paruwase yatangiye nyuma y‘urugendo rurerure, kuko Itorero EPR ryageze mu Rwanda mu 1907, Abamisiyoneri babanza kujya Zinga, Bavayo bajya Kilinda, hakurikiraho Rubengera (1909) baza kugera i Remera Rukoma mu mwaka w’1912. Paruwase ya Remera ni yo yabanje kugira Intara ya Kamuhoza, akaba ari yo yari muri Kigali. Synode nkuru yo mu 1967 niyo yemeje ko ibaye Paruwase ya Kigali.
Paruwase imaze gutangira hakozwe ivugabutumwa muri Kigali, igenda yaguka. Yaje kubyara izindi Paruwase arizo Paruwase Gikondo, Kicukiro, Kamuhoza na Karama. Paruwase yatangiye hakorwa amateraniro mu Kinyarwanda, nyuma haza kwiyongeraho amateraniro akorwa mu rurimi rw’igifaransa ndetse n’akorwa mu cyongereza. Uyu munsi kandi Paruwase ifite amashuri 4 ari yo Kiyovu, Batsinda, Cyuga na Gatsata.
Kuba Paruwase iba ku cyicaro cy’itorero Presbyterienne mu Rwanda (EPR) bituma yakira abashyitsi batandukanye bitorero bityo ifitanye umubano n’andi ma paroisse atandukanye yaba ayo mu gihugu ndetse no hanze. Paruwase irashimira Imana kubyo imaze kugeraho muri iyi myaka mirongo itanu (50) ishize; nk’iyabimburiye izindi muri uyu mugi yishimira kubona Paruwase yabyaye nazo zibyara izindi. Ikomeje intego gayo yo kwamamaza ubutumwa bwiza bwa yesu Kristo bityo ikaba Itorero rihamye, rifite abakirisitu bakuze mu by’umwuka no mu mibanire kandi bahamya iby’ubwami bw’Imana.
Iki giterane cyo kwizihiza Yubile y’imyaka 50 ya EPR Paruwasi ya Kiyovu gifite intego igira iti“Dore none ni cyo gihe cyo kwemererwamo, none n iwo munsi wo gukirizwamo” ikaba iboneka mu 2 Abakorinto 6:1-2. Abazaba bayoboye iki giterane ni: Rev. Jeannette MUKAMANA na Rev. Fidele SIBOMANA.
Hatumiwe abapasitori benshi
Mu bapasitori bazitabira iyi yubile hari : Rev. Prof Elisée MUSEMAKWELI (Umuyobozi wa PIASS), Rev. Dr. Pascal ATARINGAYA (President and Legal Representative of EPR), Rev. Juvenal RWAMUNYANA (President and Legal Representative of EPR Kigali Presbytery), Rev. MUKAMAKUZA Thérèse (Umunyamabanga Mukuru wa Bible society of Rwanda), Rev. Dr. Gabriel AKIMANA (Umwarimu muri PIASS), Rev. Peter N. KARIUK ( From PCEA St Andrew, Kenya) na Rev. Paul NKURUNZIZA. Hatumiwe korali yo muri Kenya yitwa St Andrew’s Choir ikazafatanya n’andi makorali yose abarizwa kuri EPR Paruwase Kiyovu.
Kuva kuwa mbere kugera kuwa gatanu (tariki 13-17/11/2017) igiterane kizajya kiba kuva saa kumi n’imwe kugeza saa mbiri (17h00-20h00). Kuwa Gatandatu kizatangira saa munani kugeza saa moya naho ku Cyumweru tariki 19/11/2017 kizatangira saa tatu za mu gitondo kugeza saa moya z’umugoroba. Kwinjira ni ubuntu ku bantu bose.


text:
Inzu ndangamurage ziri mu bintu bizamura ubukungu bw’ibihugu byinshi kubera amadevize asigwa na ba mukerarugendo igihe baje gusura bimwe bikoresho biba byaragiye bibikwa murizo nzu ndangamurage.
Uru ni urutonde rw’inzu ndangamurage zikomeye mu isi,ndetse n’ibihugu zigiye ziherereyemo.
1.Inzu ndangamurage ya Le louvre muri France.
Mu myaka 200 ishize la louvre yahoze ari icyicaro cy’umwami w’ubufaransa mbere y’uko iba inzu ndangamurage ariko mu ntangiriro z’ikinyejana cya 19 yatangiye kuba ikusanyirizo rya bimwe mu bintu biranga amateka y’ubufaransa ubu ikaba yinjiriza ubufaransa ama devise ayifasha gutera imbere.
2. Inzu ndangamurage ya “the hermitage”
Abantu bahora ari urujya n’uruza kuri iyi nzu ndangamurage baje kwirebera bimwe mu bisigazwa by’amateka atangaje yavuye impande z’isi.ibyinshi byagiye bikusanywa mu gihe kizwi nka stone age mu mateka.
3. Inzu ndangamurage y’Ubwongereza.
Iyi yi ntibamo amateka y’abongereza gusa ahubwo irimo ayaturutse impande zitandukanye z’isi nko mu Misiri n’ahandi.
4. Inzu ndangamurage ya Misiri.
Nubwo ibyinshi mu binyabugeni byagiye bitwarwa n’izindi nzu ndangamurage abanyamisiri nabo basigaranye ibindi kuko bari barakoze cyane
5. Inzu ndangamurage yitwa” the Uffizi gallery” Italy
Aha ni ahantu hagize uruhare runini mu kumenyekanisha ibinyabugeni by’abanya Italy ndetse n’ibindi bituruka impande z’isi.aha niho hahoze icyicaro cy’umwami w’ubutaliyani.
6. Inzu ndangamurage ya Metropolitan USA
Iyi niyo nzu ndangamurage nini mu gice cyo hejuru ya equateur.hagiye hegeranyirizwa amateka menshi cyane aturutse impande z’isi harimo n’ibinyabugeni byakozwe n’abahanga bituma isurwa ikinjiriza akayabo Leta ya Newyork.
7. Inzu ndangamurage ya Moma USA
Iyi ni inzu ndangamurage ifitiye akamaro cyane abatuye isi kuko ibitse amateka kuva mu kinyejana cya 19.
8. Inzu ndangamurage ya Vatican/Italie.
Aha habitse amateka y’ibintu hafi ya byose byagiye bibera I Vatican harimo ibitaramo n’ibindi byinshi bituma iyi nzu itajya ikinga imiryango kubera urujya n’uruza rw’abantu.
9. Inzu ndangamurage ya The Prado/ Spain
Iyi iherereye muri Spain aho ibitse amateka menshi cyane arimo ibishushanyo byakozwe n’abahanga bo muri Espagne.
10. Inzu ndangamurage ya Rijks muri Netherland
Iyi nzu yuzuyemo ibirango byinshi cyane bisanga 900 000 by’amateka ndetse n’ibinyabugeni mu mugi wa Amsterdam.


text:
Gusuhuzanya ukuyemo ingofero cyangwa kwayura ufashe ku munwa byaturutse he?
Hari imyitwarire ndangamuco kandi iranga ubupfura bw’uyikora benshi twavutse dusanga ariko mu by’ukuri tutazi aho yaturutse n’impamvu nyakuri yabyo.
Imwe muri iyo mico ubu ifite igisobanuro gitandukanye n’icyo yari ifite mu nkomoko yayo.
Ese gusuhuza umuntu utanga umukono cyangwa ikiganza byaturutse he?
Hambere mu myaka ya cyera , ku migabane itandukanye kubera intambara zagiye zibaho abantu bakagirira abandi nabi bifashije intwaro nk’imbunda cyangwa icyuma, nta muntu warukigirira undi ikizere buri wese yabaga afite impungenge ko uwo bahuye yamugirira nabi.
Gusuhuza umuntu umuhaye ikiganza bwari uburyo bwo kumwereka ko nta ntwaro ufite iyariyo yose kandi ko utagambiriye kumugirira nabi, uwo muhuye ukamuhereza ikiganza akabona ko ashobora kukugirira ikizere nawe akaguhereza ikindi.
Kugeze ubu rero uwo muco uracyahari, ubu ukaba ari umuco uranga imyitwarire myiza kuko utabikoze agaragara nk’udafite uburere.
Imvano yo kwayura umuntu ashyize ikiganza ku munwa
Kenshi uzasanga umuntu wayuye ntashyire ikiganza ku munwa abo bari kumwe bahindukiye bakamureba ndetse rimwe na rimwe bakamutangarira.
Kwayura ugashyira ikiganza ku munwa ubu ni umuco uranga ikinyabupfura ubikoze afite. Ariko Ushobora kwibaza aho byavuye.
Hambere ababikoraga bari bafite indi myumvire, bizeraga ko wayuye ntupfuke ku munwa roho ishobora kugucika ikaguruka ikigendera.
Icyo gihe rero uwayuraga yashyiraga ikiganza ku munwa kugirango roho itamucika. Hari n’abandi babikoraga mu myizerere yo kugirango hatagira imyuka mibi ya sekibi ibinjiramo iciye mu kanwa.
Ese ni iyihe mpamvu abantu bakuramo ingofero bitewe naho bagiye kwinjira?
Gukuramo ingofero biri mu bigaragaza icyubahiro n’ikinyabupfura nk’igihe umuntu agiye kwinjira aho basengera cyangwa ugiye gusuhuza ukuruta.
Uyu muco ariko waturutse mu mateka y’abaromani, aho bagiraga abasirikare bagendera ku ndogobe ndetse n’abami bafatwaga nk’imana, abo basirikare bubahaga cyane abami babo.
Babaga bambaye ingofero zikoze mu byuma zimanutse mu ijosi zigenewe kubarinda.
Mbere yo kwinjira mu ngoro y’umwami babanzaga gukuramo ingofero zabo kugirango ijosi rijye ahagaraga bagaca bugufi kugirango umwami niyifuza kubaca umutwe bimworohere.
Ibyo byakorwaga mu rwego rwo kwereka ikizere kidasanzwe umusirikare yagiriraga umwami.
Imvano yo kubwira uwitsamuye urakire
Umuntu wese witsamuye atari wenyine abwirwa jambo” urakire” ni umuco uba mu ndimi zose mu bantu batandukanye b’isi bikaba ari nko kumwifuriza ibyiza.
Inkomoko yo kubwira umuntu ngo urakire ituruka k’ukuntu icyo gikorwa kigendana no guhagarara kwa kanya gato k’umutima k’uwitsamuye.
Iyo ukoze ubushakashatsi kuri internet ubona ibisubizo byinshi bitandukanye ; kubwira umuntu ngo arakire igihe yitsamuye ni nko kumwifuriza amahirwe mu buzima bushya aba atangiye nyuma yo kwitsamura kuko ngo umutima uba wahagaze mu gihe byabaga.
Abagereki bo batekerezaga ko hari umwuka w’Imana aho hafi iyo umuntu yitsamuraga ibyo bigatuma batanga ibyifuzo byabo.


text:
Ubushakashatsi bushya bw’abahanga bo muri kaminuza y’ibirwa bya Maurice basuzumye ibitambaro bihanaguzwa amasahane n’ibikombe (serviette) byakoreshejwe mu gihe cy’ukwezi, basanga bishobora kugira udukoko twa Escherichia coli uko byakorerwa isuku kose.
Utu dukoko twa Escherichia coli tugaragara kuri ibi bitambaro mu gihe runaka tukaba twateza ibibazo byo kumererwa nabi mu rwungano rw’imirire. Ubusanzwe udukoko twa Escherichia coli dukunze kugaragara mu biribwa cyangwa amazi yanduye.
Eudukoko twa Escherichia coli tugira ngaruka ki mu mubiri?
Utu dukoko dukunze kugaragara ku bitambaro bihanagura amasahane turiraho buri munsi cyangwa ibikombe tunyweramo dutuma amara agira ikibazo, umuntu akarwara indwara y’impiswi, kuribwa mu nda no kugira umuriro.
Icyo wakora ukirinda indwara zitewe n’utu dukoko twa Escherichia coli
1.Kumesa no guhindura kenshi ibi bitambaro bihanaguzwa amasahani ndetse no kubireka bikuma neza mbere yo kubikoresha.
2.Ibi bitambaro bihanaguzwa amasahani cyangwa ibikombe bigomba kuminjirwamo umuti wica udukoko cyangwa bikameswa mu mazi ashyushye kuri 60C.
3.Karaba ibiganza wongere ubyumutse mbere yo gutegura ibyo kurya cyane cyane inyama mbisi.
Source:BBC


text:
Igihangayikishije aba batururage ni akarengane bakorerwa n’inzego zitandukanye zirimo no kwa muganga igihe babuze ubwishyu bagafatirwa ibyangombwa kandi ubundi bazi ko bitemewe, bakibaza uko bizagenda mu gihe habura igihe kitagera ku kwezi ngo habe itora ry’Umukuru w’igihugu.
Nyirandorimana Beyata wo mu mudugudu wa Nyibinombe, Umurenge wa Cyabakamyi, yavuze ko yagiye kwandikisha umwana muri 2015, ushinzwe irangamimerere aramwandika ariko amusubiza igipande cy’ikingiza (ifishi umwana aherwaho inkingo), indangamuntu ye n’iy’umugabowe arazisigarana.
Yagize ati “Etat civil yansigaraniye indangamuntu yanjye n’iy’umugabo, avuga ngo nshobora kuba ntarashyingiwe. Namusobanuriye ko nashyingiwe, arambwira ngo nintegereze arazimpa. Yarasohotse yurira moto arigendera ngo i Nyanza baramuhamagaye. Bwarakeye nsubiyeyo, ambwira ko ziri kwa gitifu. Ngiye kwa gitifu ambwira ko ngomba kwishyura igihumbi. Tubajije ku munsi w’umuganda bavuga ko tugomba kuzihabwa. Nsubiye kwa Gitifu ati ‘Ayo mafaranga ugomba kuyatanga, ubu se ko twegereje amatora, ubu tuzatora nta ndangamuntu dufite?’”
Undi muturage witwa Habimana Jean avuga ko yaje aturutse muri Karere ka Nyaruguru, yaje gufungwa yafashwe mu mukwabo, bamwaka indangamuntu, bukeye irabura kugeza n’ubu.
Ati “Ndifuza ko babona indangamuntu yanjye kugira ngo mbone uko nzitorera umusaza”.
Naho Tuyishime Anita utuye mu Mudugudu wa Kabere mu Murenge wa Cyabakamyi, avuga ko indangamuntu ye yafatiriwe ku Kigo nderabuzima cya Mucubira aje kuboneza urubyaro. Yongeraho ko yari amaze imyaka 10 aruboneza nta mafranga yakwa; kuri iyo nshuro ngo bamwatse amafaranga 5000 arayabura, indangamuntu barayigumana.
Yagize ati “Bampaye indangamuntu yanjye yenda nkajya mbishyura buhorobohoro. Ubu se abandi bazatora koko nta ndangamuntu mfite, nshobore gutora?”
Undi muturage nawe avuga ko indangamuntu ye n’iy’umudamu we zafatiriwe kwa muganga i Mucubira kubera kwibagirwa amakarita ya mitiweli. Umudamu amaze kuvurwa bagiye kureba indangamuntu zabo barazibura.
Ati "Nasubiyeyo kureba indangamuntu zacu bambwira ko umuganga wari uzifite bamwirukanye batazi aho ziri. Nti nonese niba mwaramwirukanye yajyanye n’indangamuntu zacu ? Na Gitifu w’Umurenge yarazibabajije bamusubiza ko batazi aho uwo muganga yazishyize. Ubuse koko abandi bazatore, urugo rwose dusigare kubera kutagira indangamuntu ? Nibadushakire indangamuntu kuko uwo muganga atazijyanye. Turashaka kwitorera umukuru w’igihugu."
Cyambari Jean Pierre ushinzwe Irangamimerere na Notariya mu Murenge wa Cyabakamyi, ntahakana ko mu buyobozi bazi ibi bibazo by’abantu bakwa indangamuntu zigafatirwa, hakaba nizibura
Uyu muyobozi asobanura ko ubundi gufatira indangamuntu y’umuturage bitemewe ati “ Ubundi ntabwo byemewe kugwatira indangamuntu. Ibyo bintu ntabwo byemewe, ababikora baba banyuranye n’icyo itegeko rivuga. Icyo dukora turagenda tugasaba abazifashe kuzisubiza, n’umuturage tukamusaba kuzuza ibyo asabwa.”
Uyu muyobozi arasaba abaturage badafite indangamuntu kwihutira kuzuza ibisabwa birimo icyemezo cya Polisi cy’uko iyo ndangamuntu yatakaye, bityo bagahabwa icyangombwa kiyisimbura kandi gihesha by’agateganyo uburenganzira bwose indangamuntu yabaheshaga, harimo no gutora.
Umuhuzabikorwa wa Komisiyo y’Igihugu mu turere twa Muhanga na Kamonyi, Kabare Nkusi Revocat, ku murongo wa telefone yahamije ko umuturage ufite icyangombwa gisimbura irangamuntu yahawe n’umurenge, kimuhesha uburenganzira bwo gutora iyo asanzwe ari kuri lisiti y’itora.
Amatora y’umukuru w’igihugu mu Rwanda akaba azaba muri kanama ku itariki 3 ku Banyarwanda baba mu mahanga, no ku itariki 4 ku baba imbere mu gihugu.


text:
1. Hari ubwoko umuntu yumva arimo (ethnie auto-identitaire)
Ubu ni ubwoko umuntu ababyeyi cyangwa abaturanyi baba baramubwiye ko arimo, umuntu akabifata nk’ihame. Wamubaza uti: Ubwoko bwawe ni ubuhe, akagusubiza ati: ‘Ndi umuhutu’, ‘ndi umututsi’ cyangwa ‘ndi umutwa’ kandi yenda atazi n’icyo ubwo bwoko yumva arimo buvuga. Ubu bwoko umuntu yumva arimo nta kamaro kuko ntacyo buguha nta nicyo bugutwara.
2. Hari ubwoko abaturanyi (l’environnement) bakubonamo (ethnie sociale)
Ubu ni ubwoko abo muri kumwe bagutwerera: ‘Kanaka ni umuhutu’, ‘Kanaka ni umututsi’ cyangwa ‘Kanaka ni umuhutu’, ‘Kanaka ni umututsi’. Ubu bwoko umuntu atwererwa n’abaturanyi bushobora kuba buhuye n’ubwoko umuntu yumva arimo cyangwa se bitandukanye. Ubu nibwo bwoko bw’ibanze cyane cyane mu gihe cy’imidugararo. Ubwoko abaturanyi bagutwerera nibwo umuntu azira. Iyi niyo mpamvu nkoresha amagambo ‘uzwi nk’umuhutu (réputé hutu)’, ‘uzwi nk’umututsi (réputé tutsi)’, ‘uzwi nk’umutwa (réputé twa)’.
3. Hari ubwoko umunyagitugu agutwerera (ethnie politique)
Ubu ni ubwoko umunyagitugu akwemerera mu nyungu ze za politiki. Nk’urugero, Kagame, mu nyungu ze yahisemo gukoresha inyito ya ‘Jenoside yakorewe abatutsi’. Ni ukuvuga ko abo Kagame yemeye nk’abatutsi bahita baba abacikacumu (victimes), abandi bakajya mu mukumba w’aba-jenosideri cyangwa se abashobora kuba abajenosideri.
Nka buriya uriya ngirwa Premier Ministre Murekezi uherutse kuvuga ko ari umututsi, Kagame atabimwemereye ntacyo byamumarira. Urundi rugero: Makuza Anastase, wari umuparimehutu ukomeye, twakuze tuzi ko ari umuhutu, ariko nyuma, ubutegetsi bwa Habyarimana bwaje kumurega ko yabeshye ko ari umuhutu kandi ahubwo ari umututsi. Bamuciriye urubanza, bamusubiza irangamuntu yanditsemo tutsi, ndetse bamuca n’amafaranga.
Ubu bwoko umutegetsi yemerera umuntu nibwo cyane cyane umuntu azira.
Mboneyeho kwibutsa ko njye nemera ‘Jenoside yakorewe (abazwi nk’) abatutsi bari imbere mu gihugu’.
TWABYIFATAMO DUTE
Ko umuntu yiyita umuhutu, umututsi cyangwa umutwa ntacyo bitwaye, ni uburenganzira bwe bwa muntu. Tugomba, dukwiriye kubimwemerera, tukabimwubahira, ntawe ukwiriye kubimugishaho impaka.
Twebwe abaturage, dukwiriye kwirinda gutwerera abantu ubwoko kuko muri buriya bwoko bufite ibyasha (connotations négatives). Iyo umuntu atwereye undi ubwoko aba amuteye bya byasha, akamubonamo bya byasha aho kumubonamo umuntu. Utwerera umuntu ubwoko aba amwambuye ubumuntu. Kizito Mihigo araririmba ati: ‘Ndi umunyarwanda ijye ibanzirizwa na ndi umuntu’. Aho gutwerera umuntu ubwoko, ujye umubaza akubwire ubwoko yumva arimo.
Biriya abanyagitugu bacagura abaturage bakurikije amoko byari bikwiriye gucika. Hari hakwiriye kujyaho itegeko ribuza amashyirahamwe rusange (organisations publiques), uhereye kuri Leta ubwayo, gucagura abanyarwanda hakurikijwe amoko.
Muri make mbona ubwoko twari dukwiriye kuburekera umuntu ku giti cye bukaba du domaine privé, nyirabwo akabukoresha icyo ashaka. Mbese twabyitwaramo nk’uko twitwara mu madini: Umuntu ahitamo idini ashaka, akarihindura igihe ashakiye, kandi amategeko abuza amashyirahamwe rusange gucagura abantu hakurikijwe amadini.
Mugire amahoro n’ubugingo.
Guillaume Murere


text:
Monthly Archives: May 2016
Ubutegetsi bwa Kalinga nshya burategura itsembabahutu bubinyujije mu miryango iharanira inyungu z’abitwa abacikacumu ariyo CNLG, IBUKA, AVEGA…
Iminsi ibaye myinshi, abanyarwanda bumva imvugo za gashozantambara zikwirakwizwa,n’abiru b’ingoma ya Kalinga nshya iyoboye u Rwanda muri iki gihe. Kugirango igikorwa n’imigambi yo kuryanisha abanyarwanda kigende neza nkuko Kalinga y’ivugururiye muri FPR Inkotanyi ibyifuza, hashinzwe imiryango ya (AERG, IBUKA,AVEGA…) yiswe
INTAMBARA FPR-INKOTANYI YATEJE KUVA KU ITALIKI YA 1 UKWAKIRA 1990 YARI IGAMIJE IKI?
Hari ibyo amateka y’u Rwanda atubwira umuntu yavuga mu ncamake ngo tumenye abafashe izina rya FPR-Inkotanyi bagatera u Rwanda muri 1990. Mbere y’umwaka wa 1959 u Rwanda rwayoborwaga n’abami b’abatutsi, ibi bikaba byarabaye imyaka isaga 400. Iki gihe umwami yaricaga
Ninde Utazi Amayeri y’Umwanzi?
Uwo turwana nawe ariwe Kagame n’agatsiko ke bibumbiye muri FPR bafite amayeri menshi. Ni byiza rero kubanza kumenya neza amayeri y’uwo turwana nawe kugirango tutagwa mu mitego ye. Ibi birareba buri wese wumva arwanira kubohoza Urwanda n’abanyarwanda. Bamwe mu bacu
AMATURUFU N’AMAYERI FPR-INKOTANYI IKORESHA ICAKAZA ABANYARWANDA
Nkunze kumva abantu benshi barwanya ubutegetsi bubi buri mu Rwanda bavugako buri mu maboko y’agatsiko k’abantu bitwara nk’abajura cg amabandi. Iyo witegereje neza usanga ntaho bibeshya. Ni abantu bake bafite amayeri n’amaturufu atandukanye mu gucamo abanyarwanda mo ibice ngo babagonganishe
DUKENEYE URUBUGA RWA POLITIKI RUTUMA RUBANDA YIHITIRAMO ABAYOBOZI ISHAKA
Abanyepolitiki batabonako ikintu kibuze mu Rwanda ari urubuga rwa politiki baba nabo batekereza kunyura mu bikari bagapfunyikira rubanda amazi. Aha ntaho twaba tuvuye nta naho twaba tugiye. Nakomeje gukurikirana imvugo z’abantu bamwe bakorera opposition nyarwanda usanga hari abibanda mu gusimbura
ISHYANO KALINGA RYAGARUTSE MU RWANDA NTAHO WARIHUNGIRA – USHATSE WAHAGURUKA UKARIRWANYA
Kuva mu mwaka 1990 Inkotanyi zinjiriye Kagitumba, imiborogo mu bana b’u Rwanda yanze guhagarara. Abari bataramenya ko ari Kalinga yarigarutse baguye mu mutego wa FPR-Inkotanyi maze barirwanya karahava. Bakurikiye buhumyi ikirura cyambaye uruhu rw’intama maze basenya inzego za repubulika zasagasiraga


text:
Ni inka zikunze kugaragara cyane mu birori ziyerekana mu buryo zatojwe. Ku batazizi ntibiyumvisha uburyo zitozwa kwiyerekana (Defile) mu bwiza zifite, zikamenya inzira zicamo kandi zikagaragaza ibyishimo ku bazireba.
Iyo ukigera i Nyanza mu Rukari ubona ishyo ry’inka, akenshi ziba zitamirije inkindi ku mahebe no ku rwakanakana.
Ukihagera ziza zigusanga, ugatangazwa n’uburyo zigira imico myiza kuko ubwazo zikwakirana urugwiro.
N’ubwo waba utinya gukora ku nka ntibikugora kuyikoraho ukayagaza ukayikora mu mahembe, ukifotozanya nayo n’ubwo waba uri umwana muto.
Izi nka ziba zaratojwe ku buryo butangaje, buri nka iba izi izina ryayo, abatahira bazo barazihamagara zikitaba mu buryo butangaje. Ni inka zatojwe gutambagira mu birori no kugira imico myiza.
Umwe mu batahira b’izo nyambo Uhagaze Venuste, avuga ko inka zitozwa nk’umuntu zikagira imico myiza kandi zikamenya gusabana n’abantu.
Agira ati “Zigishwa nk’abantu iyo ngiye kwinikiza ndayihamagara ikagenda itora iryo zina ndetse n’inyana yayo ikaba izi izina rya nyina ku buryo iyo nyikeneye ntibinsaba kujya kuyizana ndayihamagara ubwayo ikizana.”
Uhagaze avuga ibindi bintu bitangaje ku Nyambo, nko kuba amata yazo adatekwa, kandi ko nta wundi muntu wabaga wemerewe gutunga inyambo uretse umwami n’umugaragu w’umutoni.
Ati “Inyambo zabaga mu rugo rw’umwami zikagomagira zitambagira mu birori by’umwami nta wundi wabaga yemerewe kugira inyambo keretse wenda nk’umugaragu w’umutoni.
“Ikindi ntabwo amata y’inyambo atekwa, urakama ugahita winywera, izi ni inka tuba dukurikirana n’imfizi yazo ntaho twayitiza ku buryo ntaho zakura uburwayi.”
Inyambo ziri mu Rukari ngo zisigaye zitumirwa mu birori bitandukanye, kugira ngo zibisusurutse zikerekana intambuko idasanzwe n’umubyimba udasangana izindi nka zisanzwe.
Dore uko Abanyarwanda babanguriraga inka kugeza ziswe inyambo.
Bafataga imfizi y’inyambo ikimya inkuku bikabyara inka z’ibigarama. Ibigarama bikimywa n’imfizi n’inyambo bikabyara Inkerakibumbiro. Inkerakibumbiro bakayibangurira ku mfizi y’inyambo, ikabyara imirizo.
Imirizo nayo bakayibangurira ku mfizi y’inyambo ikabyara Ingegene, ari nayo nyambo yuzuye.
Ibitekerezo ( 4 )
Kuba inka zagira imico nk’iy’abantu biratangaje koko, nyamara kuba abantu benshi barushwa imico myiza n’inka birababaje n’ubwo ntawe bigitangaza.
Ese mbere yo kwemeza ko nta nyambo tukigira, waba warakoze ubushakashatsi? Nonese izo uvuga tutakigira zari zimeze gute? izo dufite ubu zimeze gute?
Ntago ziba mu rukali gusa no muri za RAB zibamo
mwiriwe. nge simeranya. naberekana ziriyanka. bavungako. arinyambo. ntanyambo. tukigira mugihungu. kuko. inyambo sikuriya. zasanga. niba. arukutazimenya. sinamenya. iyobavunga. ko arinyambo. kandi atarizo. jye, birambabaza. rwose,,abantu bakurumuriho. ntimuzi. inyambo koko .birababaje
Kuba inka zagira imico nk’iy’abantu biratangaje koko, nyamara kuba abantu benshi barushwa imico myiza n’inka birababaje n’ubwo ntawe bigitangaza.


text:
ICYO WAKORA KUGIRA NGO UGIRE IBYISHIMO MU MURYANGO
Uko imiryango irimo abana badahuje ababyeyi yabana neza na bene wabo
UMUBYEYI WITWA MARGARET * WO MURI OSITARALIYA URERA ABANA B’UMUGABO WE, yaravuze ati “nyina w’abo bana yababujije gukora ikintu cyose mbasabye, kabone nubwo cyaba cyoroheje, urugero nko kubabwira nti ‘mwibuke koza amenyo.’” Margaret atekereza ko ayo mayeri ya nyina w’abo bana ari yo yateye ibibazo mu muryango we.
Abagize imiryango irimo abana badahuje ababyeyi bahura n’ibibazo byihariye mu mishyikirano bagirana n’incuti na bene wabo. * Abenshi mu babyeyi baba bagomba gushyikirana n’ababyeyi b’abana barera ku birebana no kubasura, kubahana cyangwa kubabonera amafaranga. Incuti na bene wabo b’imiryango irimo abana badahuje ababyeyi, na bo bahangana n’ikibazo cyo kumenyerana n’umuryango mushya. Dore inama Bibiliya itanga zafasha umuryango wawe guhangana n’ibyo bibazo.
ICYA 1: GUSHYIKIRANA N’UNDI MUBYEYI
Umubyeyi wo muri Namibiya witwa Judith urera abana b’umugabo we, yaravuze ati “nyina w’abana ndera yabwiye abana be ko ndi muka se, kandi ko abana bose nzabyarana na se nta cyo bazaba bapfana na bo. Ayo magambo yarambabaje cyane kuko nkunda abana be, nkabafata nk’abanjye.”
Impuguke zemeza ko imishyikirano ababyeyi bagirana ishobora kugorana kandi igateza amacakubiri mu muryango urimo abana badahuje ababyeyi. Akenshi ababyeyi b’abagore ni bo bagirana ibibazo bikomeye. Ni iki cyabafasha kubikemura?
Icyo mwakora: Mujye mwishyiriraho imipaka ishyize mu gaciro. Niwanga ko undi mubyeyi agira uruhare mu burere bw’umwana, uwo mwana ashobora kuzahababarira. * Ababyeyi b’umwana, ni ukuvuga ‘abamubyaye,’ bafite umwanya wihariye mu buzima bwe (Imigani 23:22, 25). Ku rundi ruhande ariko, guha uburenganzira busesuye uwo mwari mwarashakanye mu rugo rwawe, bishobora kubabaza uwo muri kumwe, ndetse bikamurakaza. Jya wihatira gushyira mu gaciro, ushyireho imipaka yo kurinda urugo rwawe, ari na ko ukomeza gushyikirana neza n’undi mubyeyi uko bishoboka kose.
INAMA ZIGENEWE ABABYEYI
Mu gihe uvugana n’uwo mwari mwarashakanye, ujye wibanda ku bana aho kujya mu bindi bibazo. Urugero, ushobora kumubwira ubigiranye amakenga ko wifuza ko mwashyiraho isaha mwazajya muvuganira kuri telefoni ku manywa. Ibyo ni byo byiza kuruta guterefonera igihe ushakiye cyangwa mu gicuku.
Niba udafite uburenganzira bwo kurera abana bawe, ushobora gukomeza gushyikirana na bo ukoresheje telefoni, amabaruwa, ubutumwa bugufi cyangwa interineti (Gutegeka kwa Kabiri 6:6, 7). Hari n’abaganira barebana bakoresheje interineti. Ibyo bishobora kugufasha kumenya ibibazo abana bawe bafite n’ibyo bakeneye, kandi ushobora kubagira inama zikabagirira akamaro.
INAMA ZIGENEWE ABAGORE BARERA ABANA BATARI ABABO
Jya ‘wishyira mu mwanya’ wa nyina w’abana urera, kandi umwizeze ko utagamije kumusimbura (1 Petero 3:8). Jya umubwira amakuru y’abana be, ariko wibande ku byiza (Imigani 16:24). Jya umugisha inama kandi umushimire mu gihe azikugiriye.
Ujye wirinda gukabya kugaragariza abana urukundo, mu gihe bari kumwe na nyina ubabyara. Beverly, umubyeyi wo muri Amerika urera abana batari abe, yaravuze ati “abo bana bashakaga kujya banyita nyina. Numvikanye na bo ko bajya banyita batyo turi mu rugo, ariko ko batagomba kubinyita igihe bari kumwe na nyina witwa Jane cyangwa bene wabo. Nyuma yaho jye na Jane twarushijeho kubana neza, kandi dufatanya kwita ku bana mu gihe bari ku ishuri cyangwa bagiye gutembera.”
INAMA ZABAFASHA KUMVIKANA
Ujye wirinda kunegura umubyeyi mugenzi wawe abana bumva. Nubwo kwinjira mu biganiro nk’ibyo byoroshye, bitera abana agahinda. Wenda hari igihe ibyo wavuze byabwirwa abandi cyangwa bakaba banabivuga uko bitari (Umubwiriza 10:20). Mu gihe umwana akubwiye ko undi mubyeyi cyangwa umurera yakuvuze nabi, ujye wibanda ku byiyumvo by’umwana. Ushobora nko kumubwira uti “mbabajwe n’uko wumvise ibyo yavuze. Mama wawe yarandakariye, kandi rimwe na rimwe iyo abantu barakaye, bavuga ibintu bitari byiza.”
Mujye mwihatira gushyiriraho abana bo mu ngo zombi amategeko amwe kandi mubahane kimwe. Niba ibyo bidashoboka, ujye ubasobanurira impamvu ayo mategeko atandukanye udashebeje undi mubyeyi. Reka dufate urugero:
Umubyeyi urera Tim: Tim, manika iyo sume dore yatose.
Tim: None se iyo ndi kwa mama ko dusiga amasume hasi akayimanikira?
Umubyeyi urera Tim (arakaye): Nyoko se ko abarera bajeyi!
Ese icyo gisubizo cyaba gikwiriye?
Umubyeyi urera Tim (atuje): Ese ni uko mubigenza? Ihangane, twe hano buri wese arayimanikira.
Ntugateganyirize abana bawe imirimo runaka, mu gihe bazaba bari kumwe n’undi mubyeyi (Matayo 7:12). Niba ibyo bidashoboka, ujye ubanza usabe undi mubyeyi uruhushya, mbere yo kubwira abana icyo ubateganyiriza gukora.
GERAGEZA GUKORA IBI BIKURIKIRA: Niwongera kubonana n’uwahoze ari umugabo cyangwa umugore w’uwo mwashakanye, cyangwa uwashakanye n’uwahoze ari umugabo wawe cyangwa umugore wawe, uzabigenze utya:
Uzamurebe maze umwenyure. Uzirinde kwiruhutsa, guterura intugu cyangwa kumureba ikijisho.
Uzamusuhuze mu izina. Urugero, uzamubwire uti “uraho Jane?”
Niba muri mu bandi bantu, ujye utuma na we yisanzura agire uruhare mu biganiro.
ICYA 2: GUSHYIKIRANA N’ABANA BAKURU
Hari igitabo cyavuze iby’umugore winubiye ko abana b’umugabo we bamusuzugura, kandi se akabashyigikira. Yaravuze ati “ibyo birandakaza cyane” (Step Wars). Mwakora iki ngo mwirinde ko abana babasenyera?
Icyo mwakora: Mujye mwishyira mu mwanya w’abandi. Bibiliya igira iti “buri wese ntakomeze gushaka inyungu ze bwite, ahubwo ashake iza mugenzi we” (1 Abakorinto 10:24). Jya ugerageza gusobanukirwa uko mugenzi wawe amerewe, kandi wibaze uko wabyifatamo ari wowe bibayeho. Abana bakuru bashobora kuba bahangayikishijwe n’uko umubyeyi ubabyara atazakomeza kubakunda. Nanone bashobora kumva ko baramutse bishimiye uwashakanye n’umubyeyi wabo, baba bahemukiye bene wabo b’undi mubyeyi wababyaye. Hagati aho, ababyeyi b’abo bana bashobora kwanga kubacyaha, batinya ko babanga.
Aho guhatira abana b’uwo mwashakanye kugukunda, jya ureka byizane. Muri rusange, guhatira umuntu kugukunda ntibihuje n’ubwenge (Indirimbo ya Salomo 8:4). Ku bw’ibyo, mu gihe wihatira gushyikirana n’abana b’uwo mwashakanye ujye witega ibintu bishyize mu gaciro.
Ntukababwire ibyo utekereza byose, nubwo waba wumva ko bagufashe uko bidakwiriye (Imigani 29:11). Mu gihe kwifata mu byo uvuga bikugora, ujye usenga nk’uko Dawidi Umwami wa Isirayeli yasenze agira ati “Yehova, shyiraho umurinzi wo kurinda akanwa kanjye, shyira umuzamu ku muryango w’iminwa yanjye.”—Zaburi 141:3.
Nufata umwanzuro wo kuba mu nzu abana b’uwo mwashakanye barerewemo, ushobora kuzatangazwa n’uko bazaba bakiyikunda. Ku bw’ibyo, uzakore uko ushoboye ntuyihindureho byinshi, cyane cyane mu byumba bahozemo. Byarushaho kuba na byiza wimukiye mu yindi nzu.
GERAGEZA GUKORA IBI BIKURIKIRA: Nubona abana b’uwo mwashakanye bakomeje kugusuzugura cyangwa kwigira kagarara, ujye ubiganiraho na we kandi utege amatwi ibitekerezo aguha. Ntukamuhatire guhana abo bana. Ahubwo mujye mubiganiraho mwembi, kandi mugerageze kubyumvikanaho. Nimubiganiraho mugatangira ‘gutekereza kimwe,’ mushobora kurebera hamwe icyakorwa kugira ngo urusheho kubana neza na bo.—2 Abakorinto 13:11.
ICYA 3: GUSHYIKIRANA N’IZINDI NCUTI N’ABAVANDIMWE
Umubyeyi witwa Marion wo muri Kanada urera abana b’umugabo we, yaravuze ati “ababyeyi banjye bakunze guha impano umuhungu wanjye ariko ntibazihe abana b’umugabo wanjye. Hari igihe na bo tuzibagurira, ariko hari n’igihe tubura amafaranga.”
Icyo mwakora: Mujye mushyira mu mwanya wa mbere umuryango wanyu mushya. Menyesha bene wanyu n’incuti ko umuryango wawe mushya ari wo uza mu mwanya wa mbere (1 Timoteyo 5:8). Nubwo utakwitega ko bene wanyu n’incuti zawe bazahita bakunda umuryango wawe mushya, ushobora kubasaba kubaha abawugize no kurangwa n’ikinyabupfura. Basobanurire ko mu gihe abana banyu basuzuguwe kandi ntibagaragarizwe ineza, bishobora kubababaza.
Kora uko ushoboye kugira ngo ababyeyi b’uwo mwari mwarashakanye bakomeze kubana neza n’abana bawe. Umubyeyi wo mu Bwongereza witwa Susan, yaravuze ati “nongeye gushaka nyuma y’umwaka umwe n’igice umugabo wanjye wa mbere apfuye, ariko ababyeyi be bari barananiwe kwemera umugabo nari maze gushaka. Ibintu byatangiye guhinduka igihe twabahaga umwanya mu muryango wacu, tugasaba abana kujya babaterefona kandi tukabashimira ko batuba hafi.”
GERAGEZA GUKORA IBI BIKURIKIRA: Mugerageze gutahura incuti cyangwa mwene wanyu mutabanye neza, maze wowe n’uwo mwashakanye muganire ku cyakorwa ngo murusheho kubana neza.
Imiryango irimo abana badahuje ababyeyi ishobora guhura n’ingorane mu gihe yihatira kubana neza n’abandi. Icyakora wowe n’umuryango wawe nimushyira mu bikorwa inama ziboneka mu Byanditswe, muzibonera isohozwa ry’ibyo Bibiliya idusezeranya igira iti “ubwenge ni bwo bwubaka urugo kandi ubushishozi ni bwo burukomeza.”—Imigani 24:3.
^ par. 3 Amazina amwe n’amwe yarahinduwe.
^ par. 4 Niba wifuza ibisobanuro ku birebana n’uko wahangana n’ibindi bibazo imiryango ifite abana badahuje ababyeyi ihura na byo, reba ingingo z’uruhererekane zifite umutwe ugira uti “Uko imiryango ifite abana badahuje ababyeyi yabana neza,” zasohotse mu igazeti ya Nimukanguke! yo muri Mata 2012, yanditswe n’Abahamya ba Yehova.
^ par. 8 Birumvikana ko mu gihe uwo mwari mwarashakanye agira amahane cyangwa ari umuntu mubi, ugomba gufata ingamba zitajenjetse zo kurinda umuryango wawe.
IBAZE UTI . . .
Nakora iki ngo ndusheho kubana neza n’uwahoze ari umugabo cyangwa umugore w’uwo twashakanye?
Twakora iki ngo incuti n’abavandimwe bacu batadusenyera nubwo baba batabigambiriye?


text:
Ukurikiranira hafi ibijyanye n’imirire mu Bitaro bya Kiziguro, Kabarangira Jean Claude, yabwiye IGIHE ko uko kwitiranya umuntu unanutse n’ufite ikibazo cy’imirire mibi ari ukwibeshya.
Yagize ati “Ubusanzwe umuntu mukuru afite uburenganzira bwo guhitamo uko ubuzima bwe bugomba kuba bumeze, hari abahitamo kubyibuha, hari n’abahitamo kunanuka biringaniye, ariko muri aba bombi navuga ko uba afite amahitamo meza ari uhitamo kunanuka bisanzwe.”
Yakomeje avuga ko ubusanzwe igikunze gutera impungenge si ukunanuka k’umuntu wabyihitiyemo, ikibanze ni ukugendera ku nama za muganga.
Asaba abantu kwipimisha bakamenya niba ingano y’ibiro byabo idateye ikibazo.
Umuntu mukuru guhera ku myaka 18 kuzamura, yakagombye kuba azi ingano y’ibiro bikwiriye kuri we BMI (Body mass index), bityo akirinda kujya kure yabyo, ngo ananuka cyane cyangwa abyibuha cyane, byose bigakorwa mu rugero ku babihisemo batyo.
Kugira ngo umenye BMI, ufata ibiro muri kilogarama ukagabanya uburebure muri metero wabikubye ukabyo.
Urugero ufite ibilo 90, ureshya na 1.80 m, MBI yaba ari 90: 1.80 x 1.80= 27.7.
Ufite igipimo cya BMI iri hasi ya 19 mu by’ukuri aba ananutse ariko ntawabiheraho avuga ko arya nabi.
Iyo habayeho kurenga BMI ya 30 kuzamura, niho ibintu biba bitangiye kuba bibi, umuntu aba ashobora kuba afite umubyibuho udasanzwe cyangwa se ukabije cyane iyo byarenze kuri BMI ya 40 kuzamura.
Ku bw’ibyo rero, umubyibuho ukabije ngo ahubwo niwo ukunze guteza ibibazo b’uburwayi cyangwa se ukaba waba impamvu yatera bumwe na bumwe burimo nk’indwara z’umutima, igisukari, imitsi n’izindi.
Kabarangira yahumurije abashobora guhitamo kutabyibuha cyane, ati “Ubusanzwe umuntu mukuru iyo afite ibiro biringaniye ni byiza, ni ikintu gishobora kumurinda kurwaragurika, bipfa kuba bitamubuza gukora kandi akagumana imbaraga zikenewe mu kazi ke ka buri munsi. Ikindi akanumva ko bimuha ubwiza n’ingano akeneye kuko nabyo ni uburenganzira bwa muntu kumva anogewe n’uko angana cyangwa agaragara mu maso y’abamukikije.”
Ishami ry’Umuryango w’Abibumbye ryita ku Buzima OMS rivuga ko umubyibuho ukabije uri mu mpamvu enye zitera indwara zitandura zirimo diyabetie, zihitana abagera kuri miliyoni 40 buri mwaka, bangana na 17% by’abapfa ku isi bose ku mwaka. Nta mfu z’abananutswe zivugwa.


text:
Umuririmbyi mu njyana Gakondo Jules Sentore ari mu gahinda gakomeye ko kubura umubyeyi we witabye Imana azize indwara ya kanseri.
Mama wa Jules Sentore warurwariye mu Bitaro bya Gisirikare i Kanombe. Yashizemo umwuka mu ijoro ryo kuri uyu wa Kabiri ahagana saa saba zo mu gicuku.
Umuhanzi Masamba Intore[musaza wa nyakwigendera] yatangaje ko ku munsi w’ejo kuwa Kabiri tariki ya 13 Werurwe 2018 mushiki we Umutako Fanny yatangiye gukomerezwa cyane ndetse yari yashyizweho imashini zimufasha guhumeka.
Yagize ati “Ejo nagiye kumureba, wabonaga mu by’ukuri ko yatangiye kubabara cyane […] Yari yagiye muri coma, ntabwo yavugaga, urabyumva ko byari bikomeye. Muri iri joro rero nibwo yigendeye, byabaye nka saa saba za nijoro.”
Umubyeyi wa Jules Sentore witwa Umutako Fanny, ni umwe mu bana ba Sentore Athanase, ni we ugwa mu ntege Masamba Intore. Umutako wari uzwi ku kazina ka ‘Buce” asize abana babiri Jules Sentore na mushiki we witwa Harima.
Umuryango wa Sentore ugiye guterana utegure ibijyanye n’imihango yo kumuherekeza no kumusezeraho bwa nyuma.


text:
ULK yasabwe gushyira ingufu mu gukoresha ikoranabuhanga mu myigishirize
Kaminuza yigenga ya Kigali (ULK) irasabwa kongera ingufu mw’ikoreshwa ry’ikoranabuhanga mu myigishirize cyane ko ari cyo cyerekezo igihugu gishaka.
Yabisabwe na Minisitiri w’Uburezi Dr Musafiri Papias Malimba, mu ruzinduko we n’Umuyobozi w’ikigo cy’igihugu cyigisha imyuga n’ubumenyingiro Gasana Jerome bagiriye muri iyi kaminuza kuri uyu wa 29 Ugushyingo 2017.
Uru ruzinduko rwarimo n’umuyobozi w’Inama nkuru y’Uburezi Muvunyi Emmanuel, rwibanze mu kureba imikoreshereze y’ikoranabuhanga mu myigishirize mu ishuri ry’imyuga n’ubumynyingiro rya ULK, cyane ko ryatangiye kwigisha imyuga n’ubumenyingiro kuva muri 2014.
Min Musafiri avuga ko bitakiri ngombwa gukomeza gukoresha impapuro mu gihe ikigo gifite ibyangombwa bikenerwa.
Agira ati “Twabasabye guhindura uburyo bw’imyigishirize bagakoresha cyane ikoranabuhanga kurusha impapuro cyane ko twasanze bafite mudasobwa nyinshi. Urugero nk’imikoro abanyeshuri baba bakoze cyangwa raporo z’ibyo bakora ntibyakagombye kuba bigitangwa ku mpapuro”.
Akomeza avuga ko ikoranabuhanga ryoroshya imirimo rikanabarinda umurundo w’impapuro kandi ko ari byo igihugu cyifuza kinarimo guteza imbere.
Gasana Jerome Uyobora WDA, nawe yavuze ko igikorwa iyi kaminuza yigenga yakoze ishyiraho Ishuri ry’imyuga n’Ubumenyingiro, ari ingenzi kuko gifitiye akamaro igihugu.
Ati “Nashimishijwe n’uko ULK yashyize ingufu mu kwigisha amashuri y’imyuga n’ubumenyingiro. Hari abiga amashanyarazi, ikoranabuhanga mu itumanaho, ubwubatsi n’iby’ubutaka kandi bafite ibikoresho bihagije n’abarimu. Ni intambwe nziza bagezeho”.
Yavuze ko imishinga abanyeshuri bakoze itanga ikizere, ngo hari umushinga wo kuhira imyaka ndetse n’uw’amatara ayobora ibinyabiziga, ngo ni ibikorwa byiza n’andi mashuri akwiye gufatiraho urugero.
ULK iherutse gushyira ku isoko ry’umurimo abanyeshuri 108 bize imyuga itandukanye, ikaba ifite n’abandi 300 barimo kwiga.
Umuyobozi wa WDA kandi yasabye ubuyobozi bwa ULK gukomeza kongera umubare w’abanyeshuri biga imyuga n’ubumenyingiro kuko ngo hari Abanyarwanda benshi babyifuza.


text:
Mu mwiherero w’abagize inama Njyanama mu Karere ka Kirehe kuva kuri uyu wa gatandatu tariki ya 12 Gicurasi 2018 usozwa ku itariki 13 Gicurasi 2018,witabiriwe n’abagize inama Njyanama y’imirenge n’Akarere hamwe n’Abayobozi b’imirimo n’abashinzwe inzego z’umutekano mu Karere ka Kirehe bari kuganira kuri bimwe mu bibazo bikibangamiye imibereho myiza y’abatutrage n’iterambere ry’Akarere, kugira ngo habeho gukomeza gusigasira ibyagezweho kandi abaturage bose basenyere umugozi umwe mu rugamba rw’iterambere.
Atangiza uyu mwiherero ku mugaragaro, Guverineri w’Intara y’Iburasirazuba Mufulukye Fred yavuze ko nubwo hari byinshi bimaze kugerwaho mu Karere ka Kirehe, ngo ariko ntawakwirengagiza ko hakiri na bimwe mu bibazo bishobora kuba inzitizi ku iterambere ry’umuturage bikaba bisaba kubyitaho kugira ngo biteze imbere Akarere.
Guverineri yagize ati: ”uyu ni umwanya mwiza wo kuganira ku bibazo bimwe na bimwe bibangamiye Akarere, ibibazo bishobora kuba bibangamiye abaturage duhagarariye”. Guverineri w'Intara y'iburasirazuba yibukije abajyanama ko mu nshingano zabo za mbere ari ukugira inama abatuye Akarere mu rwego rwo kubateza imbere bakaba bakabagira inama ku bitagenda neza bityo bikaba byakosorwa
Guverineri w'Intara y'Iburasirazuba yatanze impanuro ku bagize inama Njyanama y'Akarere ka Kirehe abasaba ko bita ku nshingano zabo mu rwego rwo guteza imbere umuturage.
Perezida w’inama Njyanama y’Akarere ka Kirehe Rwagasana Ernet yavuze ko by’umwihariko, iki gihe bagiye kumara mu mwiherero ari umwanya wo kwisuzuma no gukomeza kunoza imikorere n’imikoranire,hagamijwe gukomeza guteza imbere imibereho y’abaturage,kwita ku nshingano zabo nk’abanjyanama ziganisha ahanini ku gukora ubuvugizi no gufasha komite Nyobozi y’Akarere kwesa imihigo.
Uyu mwiherero ni igihe kandi cyo kugena icyerecyezo kibereye ku baturage no kurushaho gufasha abaturage gutekereza ibikorwa byabateza imbere hashingiwe ku kubyaza umusaruro amahirwe ahari n’ibindi bikorwa byashorwamo imari mu Karere ka Kirehe.
Umuyobozi w’Akarere ka Kirehe Muzungu Gerald akaba yagejeje ku bitabiriye uyu mwiherero aho imyanzuro y'umwiherero w'Abayobozi b'Inzego z'Ibanze na MINALOC wabaye kuwa 28-30/03/2018 aho igeze ishyirwa mu bikorwa.
Umunyamabanga Nshingwabikorwa w’Intara y’Iburasirazuba Habimana Kizito akaba yatanze yatanze ikiganiro ku buryo bwo bwo kugera ku mikorere inoze no guhuza ibikorwa aho yasabye abitabiriye umwiherero kwita ku baturage mu rwego rwo gukemura ibibazo bahura nabyo mu buzima bwa buri munsi.
Uyu mwiherero wasojwe na Perezida w’Inama Njyanama y’Akarere ka Kirehe Rwagasana Ernest akaba yasabye abitabiriye umwiherero gushyira mu bikorwa imyanzuro yafatiwemo mu rwego rwo gukomeza guteza imbere Akarere


text:
Ubwangavu cyangwa ubugimbi bisobanura iki?
Ubugimbi ni igihe cy’ubuzima abahungu n’abakobwa bageramo, imyanya myibarukiro yabo ikaba yakuze ku buryo babasha kororoka.
Iyo myaka iri gahati ya 8-13 ku bakobwa ndetse 10-15 ku bahungu. Bitewe n’imikurire ndetse n’imihindagurikire y’ubuzima bamwe bashobora kugera muri icyo gihe hakiri kare naho abandi bo bagatinda kukigeramo.Mu gihe cy’ubugimbi umubiri uba urimo guhindagurika bidasanzwe.
Abakobwa n’abahungu bari mu gihe cy’ubugimbi n’ubwangavu batangira kubona barimo bagenda babyibuha kandi bakaba barebare, ibice byabo by’imyororokere bigakura ndetse imisatsi igatangira kumera ku bice bitandukanye by’umubiri wabo.


text:
KANDA HANO UREBE VIDEO
Umubyeyi witwa Iribagiza Christine warokotse Jenoside yakorewe Abatutsi wari utuye mu Murenge wa Niboye, mu Karere ka Kicukiro mu Mujyi wa Kigali yishwe n’abantu bataramenyekana basiga bacanye buji bayishyira hafi y’igitanda cye
Abaturanyi b’uwo nyakwigendera basobanura ko abamwishe binjiye mu gipangu mu ma saa tatu za mu gitondo, babanza gutera ibyuma umuzamu wari umaze kubafungurira umuryango wo ku irembo (Gate).
Abo ngo bahise binjira mu nzu bahita bica uwo mubyeyi bamuteye ibyuma, bahise bacana buji bayishyira hafi y’igitanda, barangije baragenda.
Bamaze kugenda, umuzamu bibwiraga ko yapfuye yashoboye gukururuka ajya ku irembo aratabaza.
Nyakwigendera yavutse mu 1959. Yabaga mu gihugu cy’Ububiligi ariko yari yaratashye mu Rwanda.
Hari ifoto yakomeje gukwirakwizwa ku mbuga nkoranyambaga, bavuga ko ari iya nyakwigendera ariko si iye; nk’uko abo mu muryango we babivuga, ahubwo ni iy’umuvandimwe we witwa Emma Iryingabe we akaba atuye ku Cyivugiza mu murenge wa Nyamirambo.
Kuri ubu Polisi y’igihugu yageze mu rugo uwo mubyeyi yari atuyemo yatangiye gukora iperereza kuri ubwo bwicanyi.
Src:Kigalitoday
Richard Uwizera